
Sut mae plant 7-11 oed mewn ysgolion cynradd cyfrwng Cymraeg yn dehongli lles mewn cyd-destun addysgol?

Datganiad
Dyma ddatganiad i nodi bod y gwaith ymchwil sydd yn gynwysiedig yn y prosiect hwn yn waith gwreddiol yr awdur ag eithrio pan gyfeirir at waith awduron eraill.  Caiff gwaith yr awduron hynny ei gydnabod yn y testun ac yn y rhestr gyfeirnodi er mwyn osgoi cyhuddiad o lên-ladrad.  Cydymffurfiwyd gyda rheoliadau’r Brifysgol wrth gynnal ac wrth groniclo’r ymchwil hwn.  


























Diolchiadau
Ni fyddai modd cyflwyno’r prosiect ymchwil hwn oni bai am gymorth a chefnogaeth amryw o unigolion.  Yn gyntaf diolch i diwtoriaid y modwl sef Dr Jane Waters, Dr Sioned V. Hughes a Dr Alex Southern am eu cyngor a’u hadborth adeiladol wrth drafod a mireinio ffocws a dyluniad yr ymchwil, ac am ddangos bod ffyrdd o oresgyn heriau sy’n codi ar hyd y daith.  Diolch hefyd i Mr Alun Thomas am ei gyngor arbenigol wrth ymgyfarwyddo gyda defnyddio’r dechnoleg ar gyfer casglu’r data.  

Bu cydweithrediad parod penaethiaid, athrawon dosbarth, rhieni a phlant y ddwy ysgol oedd yn ganolbwynt yr astudiaeth yn greiddiol ar gyfer yr ymchwil, a hynny ar adeg heriol gyda rhwystredigaethau’r pandemig Covid-19.  Diolch yn ddiffuant iawn iddynt hwy am eu parodrwydd i gymryd rhan a chyfrannu.  

Yn olaf ond nid y lleiaf o ran pwysigrwydd, diolch i’m cyd-fyfyrwyr ar y cwrs am rannu o’u harbenigedd ac am eu hanogaeth i ddyfalbarhau ac i’m teulu am eu cefnogaeth a’u hamynedd diddiwedd hwy bob amser. 

















Pennod 1 – Cyflwyniad
Gwelwyd cynnydd yn y pwyslais ar les plant dros y blynyddoedd diwethaf yma a chaiff sylw cynyddol yn y cyfryngau, mewn llenyddiaeth ac mewn ymchwil ar draws y byd.  Gan mai safbwyntiau oedolion sy’n fwyaf amlwg yn y maes ar hyn o bryd, mae angen ymchwilio ymhellach i’r modd mae plant yn adfyfyrio’n feirniadol ar eu lles eu hunain Simovska (2018) a gwneir hynny mewn cyd-destun addysgol yng Nghymru.  Cytuna arbenigwyr hefyd bod ‘lles’ yn gysyniad cymhleth gan ei fod yn gyfnewidiol ac yn ddibynnol ar amryw o ffactorau mewnol ac allanol (Ereaut & Whiting, 2008; Estola et al. 2014; Bradshaw, 2016). Nod yr astudiaeth ymchwil ar raddfa fechan hwn felly yw ceisio mynd i’r afael â’r cymhlethdd hwn trwy gael mewnwelediad bras i safbwyntiau’r plant eu hunain am ‘les’ mewn cyd-destun addysgol.  

1.1 Y cyd-destun
Yma yng Nghymru ceir cyfeiriadau at bwysigrwydd lles plant mewn polisïau addysg megis Cenhadaeth ein Cenedl (Llywodraeth Cymru, 2017) a Chwricwlwm i Gymru (Llywodraeth Cymru, 2020a) yn ogystal ag yn y ddeddf  genedlaethol sy’n sail i’r rhain sef Deddf Llesiant Cenedlaethau’r Dyfodol (Cymru) 2015 (Llywodraeth Cymru, 2015).  Cynyddodd pwysigrwydd lles yn fwy fyth yn ystod cyfnod clo y pandemig Covid-19 yn ddiweddar wrth i blant ac oedolion addasu i ffordd anghyfarwydd o fyw ac o ddysgu sef yr adeg pan gynhaliwyd yr ymchwil hwn (Senedd Cymru, 2020).     

1.2 Gwraidd y diddordeb
Deilliodd chwilfrydedd mewn lles plant yn gyntaf o gwrs is-raddedig rhan amser mewn Addysg Blynyddoedd Cynnar.  Yma cychwynnodd y diddordeb mewn damcaniaethau datblygiad plant a’r cysyniad o ystyried datblygiad holistig y plant gyda’u lles yn ogystal â’u llais yn greiddiol ar gyfer pob agwedd o’u dysgu a’u datblygiad.  Yn ddiweddarach, fel athrawes mewn ysgol gynradd ac yn nes ymlaen wrth ddarlithio ar gyrsiau Addysg Gychwynnol Athrawon (AGA), datblygodd y diddordeb yn y cysyniad cymhleth hyn o les.  Ysgogwyd diddordeb pellach wrth gyd-weithio ar ddatblygu’r fframwaith dilyniant i’r Maes Dysgu a Phrofiad (MDaPh) Iechyd a Lles ar gyfer Cwricwlwm i Gymru fel rhan o’r prosiect CAMAU (Hayward et al., 2018) a bu’n ffocws ar gyfer rhai o fodylau blaenorol y ddoethuriaeth.  Dylanwadodd yr holl elfennau hyn felly ar yr awydd i ffocysu ar ddehongliad y dysgwyr eu hunain o les.  

1.3 Yr astudiaeth ymchwil
Prif nod yr ymchwil oedd i archwilio dehongliadau dysgwyr yng Nghyfnod Allweddol Dau o les mewn cyd-destun addysgol ar sail yr athroniaeth a’r lenyddiaeth sydd eisoes yn bodoli yn y maes, a nodir y cwestiwn a’r nodau ymchwil yn Nhabl 1 isod.  Ystyriwyd ar gychwyn y prosiect i ffocysu ar les emosiynol yn unig, ond o drafodaethau cychwynnol gydag athrawon ac wrth ddadansoddi llenyddiaeth pellach, penderfynwyd canolbwyntio ar les yn ei gyfanrwydd gan fod y gwahanol elfennau yn cyd-gysylltu gyda’i gilydd ac yn anodd eu gwahanu wrth ystyried natur holistig datblygiad plant (Llywodraeth Cymru, 2020a; Statham & Chase, 2010). 

	Cwestiwn a Nodau’r Ymchwil

	Cwestiwn ymchwil
	Sut mae plant 7-11 oed mewn ysgolion cynradd cyfrwng Cymraeg yn dehongli lles mewn cyd-destun addysgol?

	Nodau’r ymchwil
	1. Archwilio llais plant yng Nghyfnod Allweddol Dau am y gwahanol ffyrdd maent yn dehongli ‘lles’ mewn cyd-destun addysgol.
2. Archwilio syniadau athrawon Cyfnod Allweddol Dau o’r hyn mae eu disgyblion yn ystyried yw ‘lles’ o fewn cyd-destun addysgol.  
3. Ehangu gwybodaeth a dealltwriaeth o gysyniadau plant am les mewn cyd-destun addysgol fel sail I ymchwil pellach. 


Tabl 1.3: Cwestiwn a nodau’r astudiaeth ymchwil

Trefnwyd yn wreiddiol i gynnal yr astudiaeth mewn dwy ysgol gynradd gwrthgyferbyniol yng Nghorllewin a De-orllewin Cymru ym mis Ebrill a phythefnos cyntaf mis Mai 2020.  Er hynny o ganlyniad i’r pandemig Covid-19, newidiwyd y dulliau a’r amserlen ychydig ac addaswyd y ffurflen foeseg i ymgorffori’r newidiadau hyn.  Ystyriwyd hyn wrth ddehongli’r term ‘cyd-destun addysgol’ gan mai yn y cartref gyda’u teulu a gyda chysylltiad rhithiol yn unig gyda’u hathrawon oedd y cyd-destun hwnny pan gynhaliwyd yr ymchwil.  

Mabwysiadwyd dull ansoddol astudiaeth achos dwy ysgol yn seiliedig ar fodel Yin (2014) ar gyfer yr ymchwil.  Er mwyn cyflawni nod cyntaf yr ymchwil a sicrhau bod llais y plentyn yn ganolog i’r astudiaeth,  rhannwyd tasg map meddwl gyda hwy trwy law eu hathrawon ar y platfform dysgu diogel HWB (Llywodraeth Cymru, 2020b).  Yna cynhaliwyd cyfweliadau grwpiau ffocws gyda’r athrawon ar Microsoft Teams er mwyn cyflawni ail nod yr ymchwil.  Bydd cyfuno data’r mapiau meddwl a’r cyfweliadau grwpiau ffocws yn arwain at ddiwallu’r trydydd nod a defnyddir y canfyddiadau yn bennaf fel sail i ymchwil pellach.
     
1.4 Trosolwg o’r fframwaith cysyniadol
Cynhelir pob astudiaeth ymchwil o fewn fframwaith gysyniadol, ac mae archwilio am ddehongliadau yn broses gymhleth (Marshall & Rossman, 2016).  Gosodir yr astudiaeth hwn felly o fewn fframwaith adeileddiaeth cymdeithasol Vygotsky (1978) sy’n pwysleisio bod unigolion yn ffurfio eu dealltwriaeth eu hunain o’r byd o’u cwmpas trwy ryngweithio gydag eraill a gyda’r amgylchedd maent yn ran ohoni.   

Mabwysiadwyd dull ansoddol o ymchwilio sy’n seiliedig ar y paradeim deongliadol.  Rhydd hyn gyfle i ganfod y prif themau sy’n dylanwadu ar les plant mewn modd pragmataidd ac sy’n deillio o’u safbwyntiau hwy eu hunain yn hytrach na cheisio profi unrhyw hypothesis (Gray, 2014).  







Pennod 2 – Adolygiad Llenyddiaeth
Nod y bennod hon yw rhoi trosolwg bras o’r lenyddiaeth sy’n sail i’r ffocws ar ‘les’ a ‘llais y plentyn’, gan gynnig rhesymeg dros fabwysiadu safbwyntiau penodol a dynodi bwlch yn yr ymchwil.  

2.1 Dehongli ‘lles’
Fel nodwyd eisoes, cydnabyddir bod ‘lles’ yn derm heriol a chymhleth i’w ddiffinio oherwydd amrywia’r gwahanol ddiffiniadau ohono ar draws disgyblaethau megis seicoleg, iechyd, economeg a chymdeithaseg (Coleman, 2009; McAuley & Rose, 2010).  Credir hefyd mai prin yw’r athroniaeth sy’n sail i’r cysyniad o ‘les’ ac ychwanega hyn at y cymhlethdod (Dex & Hollingworth, 2012, Lewis, 2019).  Deillia o’r ffaith bod ‘lles’ yn gysyniad aml-ddimensiwn, yn gyfnewidiol, ac yn ddibynnol ar amryw o elfennau mewnol, sef y safbwynt gwrthrychol neu hedonaidd yn ogystal ag ar elfennau allanol, sef y safbwynt eudamonaidd neu oddrychol (Ereaut & Whiting, 2008; Estola et al. 2014; Bradshaw, 2016).  Er deillia’r rhain o ddamcaniaethau Aristotle, parhânt i fod yn ddylanwadol heddiw, a phwysleisiant elfennau megis ffynnu a llwyddo (Camfield et al., 2010).  Canolbwyntia’r hedonaidd ar ffactorau megis emosiynau, gydnwch, hapusrwydd, pleser a boddhâd, a’r dyhead am gyflawni bywyd o ansawdd da neu fywyd llawn. I’r gwrthwyneb ffocysa’r eudamonaidd ar ddylanwad diwylliant ac amgylchedd a’r modd mae’r rhain yn galluogi unigolion i ffynnu fel aelodau o’r gymdeithas maent yn ran ohoni sef cymuned yr ysgol yn y cyd-destun hwn (Ereaut & Whiting, 2008; Statham & Chase, 2010).  

Ffocysa ymchwil mwy cyfredol ar y ddwy agwedd yma mewn modd mwy holistig gan ystyried elfennau megis perthnasau cadarnhaol rhwng plant ac oedolion, y syniad o berthyn, hunan-barch cadarnhaol a chyfleoedd i dderbyn cyfrifoldeb trwy wneud penderfyniadau yn ogystal â’r elfennau personol, emosiynol a chymdeithasol a nodwyd eisoes (Bernard, Stephanou & Urbach, 2007 & Eckersley, 2008 dyfynnir yn Graham et al., 2017).  Cynigir amryw o wahanol barthau o les hefyd ac ychwanega hyn at yr agwedd aml-ddimensiwn yma (Lewis, 2019).  Awgryma Pollard a Lee (2003) y gellid mesur lles plant trwy bum parth penodol sef corfforol, seicolegol, gwybyddol, cymdeithasol ac economaidd a’r rhain yn ffocysu ar ddangosyddion negyddol (yn enwedig felly wrth ystyried yr agwedd seicolegol) yn ogystal â’r rhai cadarnhaol.  Yn ddiweddarach awgrymodd Statham a Chase (2010) y gellid rhannu lles plant i dri pharth sef emosiynol, corfforol a chymdeithasol, felly nid oes cytundeb am y gwahanol barthau o les na chwaith a ydynt yn berthnasol ar gyfer plant o bob oed (Lewis, 2019). 

Tuedda llenyddiaeth mwy diweddar i ystyried lles plant o ddau wahanol berspectif, sef o safbwynt datblygiadol ac o safbwynt hawliau plant (Pollard a Lee, 2003).  Canolbwyntia’r datblygiadol ar diffygion megis afiechyd corfforol a meddyliol, tlodi ac anwybodaeth a’r elfennau hynny sy’n cael effaith negyddol ar les plant yn hytrach nag edrych am y cryfderau a’r elfennau cadarnhaol (Statham & Chase, 2010).  Model diffyg o les geir yma lle awgrymir bod angen cyflwyno rhyw fath o ymyrraeth er mwyn mynd i’r afael â’r gwendidau.   I’r gwrthwyneb canolbwyntia’r safbwynt hawliau plant ar yr elfennau hynny sy’n eu galluogi i gyflawni eu dyheadau ac ar ansawdd eu bywydau ar y pryd yn hytrach na’u paratoi ar gyfer bod yn ddinasyddion y dyfodol yn unig (Morrow & Mayall, 2009).  Pwysleisir yma hefyd bod angen ystyried y ffactorau cadarnhaol yn ogystal â’r negyddol er mwyn cael dealltwriaeth mwy cyflawn o les plant (Ben-Arieh & Frönes, 2011).  Tra bod hyn yn ddefnyddiol ar gyfer trydydd nod yr ymchwil (gweler Tabl 1.3), trafod arwyddion a dulliau o fesur lles plant wneir yma yn hytrach na ffocysu ar gysyniadau’r plant eu hunain fel ag yw nod yr ymchwil hwn.  

Mewn astudiaethau sy’n cynnwys llais plant, awgrymir eu bod hwy hefyd yn nodi gwahanol ddimensiynau o les gan ddibynnu ar eu hoedran (Dex & Hollingworth, 2012).  Awgryma hyn felly bod plant hefyd yn ystyried ‘lles’ yn gysyniad cymhleth ac aml-ddimensiwn fel nodwyd yng ngweddill y lenyddiaeth, ond ffocysu ar blant dan 7 oed a phlant o oed uwchradd wneir yn yr astudiaeth hwn yn bennaf, yn hytrach na phlant rhwng 7 ac 11 oed fel ag yw’r nod yma.   

Gan nad oes gofod o fewn yr astudiaeth gyfyng hwn i ystyried yr holl ddimensiynau a pharthau a nodwyd uchod mewn digon o fanylder, ffocysir ar les plant yn gyffredinol.  Sicrha hyn bod y dehongliad o les yn cael ei arwain gan lais y plentyn ac o ganlyniad yn ceisio diwallu nod gyntaf yr ymchwil (Tabl 1.3).  Ar sail hyn mabwysiadir y safbwynt hawliau plant a chymdeithaseg plentyndod gan ei fod yn cwmpasu’r elfennau goddrychol a’r gwrthrychol ochr yn ochr â chryfderau ac ymreolaeth y plant (Morrow & Mayall, 2009; Marjanen, Ornellas & Mäntynen, 2017).  

2.2 Dylanwadau 
Cytunir o fewn yr athroniaeth a’r ymchwil bod gwahanol ffactorau yn effeithio ar les plant ar wahanol lefelau a’u bod yn unigolion sydd wedi cael eu dylanwadu gan yr amgylchedd cymdeithasol a diwylliannol maent yn perthyn iddi (Ereaut & Whiting, 2008; Statham & Chase, 2010; Lewis, 2019).  Adlewyrchir system feicro Bronfenbrenner (1979) yma sef y plentyn fel unigolyn a’r elfennau personol hynny sy’n dylanwadu ar les megis cefndir a rhwydwaith teuluol a’r gallu i sefydlu perthynas gydag oedolion eraill megis athrawon – elfennau sy’n bwysig iddynt hwy er mwyn ffynnu (Musgrave, 2017).  Ar y lefel hon hefyd gwelir dylanwad athrawon a’r ddarpariaeth addysgol ar les unigolion.  Mae polisïau a deddfwriaethau cenedlaethol yma yng Nghymru  yn ddylanwad pellach ar y lefel macro (Bronfenbrenner, 1979).  Enghraifft arall o hyn hefyd yw’r pandemig Covid-19 gan ei fod wedi effeithio ar eu bywydau mewn amryw o ffyrdd gan gynnwys y gallu i gymdeithasu a datblygu perthynas gyda ffrindiau a chyfoedion tu fewn a thu hwnt i’r ysgol yn y cyfnod hwn.

2.3 Cymdeithaseg plentyndod 
Credir bod diffyg athroniaeth o ran lles plant oherwydd yr elfen ddatblygiadol lle ystyrir plant fel oedolion y dyfodol neu oedolion anghyflawn neu anaeddfed sydd angen cefnogaeth ac ymyrraeth er mwyn datblygu (Raghavan & Alexandrova, 2015).  Newidiodd cymdeithaseg plentyndod y ddelwedd yma o blentyndod o fod yn gyfnod lle mae plant yn agored i niwed ac yn ddibynnol ar oedolion, i gyfnod penodol a phwysig o’u bywydau (Clark & Statham, 2005).  Pwysleisir pwysigrwydd  ystyried plant fel bodau dynol sydd â’r gallu i fynegi barn am faterion yn ymwneud â hwy’n bersonol, a chânt eu disgrifio gan Qvortrup (1994) fel ‘persons in their own right – not human becomings but human beings’.  Yn yr ymchwil hwn cydnabyddir plant fel bodau dynol sydd â’r gallu i fynegi eu safbwyntiau a gyda’r hawl i’w barn i gael ei barchu.   Atgyfnerthir hyn ymhellach yn athroniaeth Rogoff (2003) sy’n ystyried plant fel unigolion abl sy’n datblygu o ganlyniad i’r amgylchedd gymdeithasol a diwylliannol maent yn ran ohoni, sef y cyd-destun addysgol yn yr astudiaeth hwn.  


2.4 Llais y plentyn
Deillia pwysigrwydd llais y plentyn o’r agenda hawliau plant a Chonfensiwn y Cenhedloedd Unedig ar Hawliau Plant sy’n un o ofynion statudol addysg yng Nghymru.  Amlygir hyn yn benodol yn erthygl 12 sy’n nodi fod ‘gan blant yr hawl i ddweud eu barn ynghych yr hyn a ddylai ddigwydd pan fo oedolion yn gwneud penderfyniadau sy’n effeithio arnyn nhw, ac i’w barn gael ei hystyried’ (Comisiynydd Plant Cymru, 2020).  Pwysleisia fod gan blant y gallu i fod yn gyfranogwyr  gweithredol yn hytrach na goddefol yn y gymdeithas maent yn ran ohoni ac y dylai oedolion ddarparu cyfleoedd iddynt i fynegi barn a chyfrannu tuag at bolisïau a materion sy’n berthnasol i’w bywydau.  Fel nodwyd eisoes, mae lles yn berthnasol i bob agwedd o fywydau plant, o’r corfforol, emosiynol, cymdeithasol a seicolegol hyd at berthyn a gwneud penderfyniadau (Graham et al., 2017), felly mae’n hollbwysig bod barn y plant am yr hyn dybiant hwy yw lles yn cael ei glywed.  Ceir safbwyntiau gwahanol gan blant o’u cymharu gydag oedolion  ac mae ganddynt y gallu i fynegi’r rhain yn huawdl mewn gwahanol ffyrdd, felly mae’n hanfodol eu bod yn cael y cyfle i wneud hynny (Moss, 2001).  Ceir rhai pryderon am ddilysrwydd a chredadwyedd ymgynghori gyda phlant am faterion sy’n berthnasol iddynt hwy (Spyrou, 2015).  Er hynny ceir tystiolaeth gryfach i’r gwrthwyneb yn awgrymu y gall plant o oed ifanc iawn ddarparu gwybodaeth ddibynadwy os defnyddir dulliau addas o gasglu data, a dyna nod yr astudiaeth yma fel amlinellir ym mhennod 3 (Cremin & Slatter, 2010).      

Adlewyrcha hyn athroniaeth Vygotsky (1978) sy’n awgrymu bod gwybodaeth a dealltwriaeth plant yn esblygu o’r amgylchedd maent yn ran ohoni a bod angen cyfleoedd arnynt i fynegi’r ddealltwriaeth hyn.  Mae’r plant felly yn gyfranogwyr yn yr astudiaeth hwn gan mai ‘archwilio’r ffyrdd mae plant yng Nghyfnod Allweddol Dau yn dehongli gwahanol agweddau o les’ wneir yma, yr amgylchedd yw’r ‘cyd-destun addysgol’ a’r diwylliant yw cefndir a chyfrwng ieithyddol yr ysgolion dan sylw sef cyfrwng Cymraeg. 
    
2.5 Cyd-destun Cymru
Mae lles corfforol a meddyliol plant yn destun pryder mewn amryw o wledydd gan gynnwys Cymru fel gwelir yn y cyfryngau ac mewn adroddiadau cenedlaethol (Llywodraeth Cymru, 2018).  Yma cydnabyddir effaith lles ar ddysgu a gallu’r plentyn i ddatblygu a gwneud cynnydd.  

Sail pob polisi addysg yng Nghymru yw Deddf Llesiant a Chenedlaethau’r Dyfodol (Cymru) 2015 (Llywodraeth Cymru, 2015). Amlinellir yma saith nod craidd sy’n ffocysu ar wella lles corfforol a meddyliol, gwneud dewisiadau ac ymddygiadau a fydd yn hybu iechyd yn y dyfodol, yn ogystal â gwella llesiant economaidd, cymdeithasol, amgylcheddol a diwylliannol Cymru i restru ond dwy nod.  Pwyslais ar ddatblygu dinasyddion y dyfodol geir yma sy’n adlewyrchu model seicoleg ddatblygiadol.  Prin yw’r cyfeiriadau tuag at blant a chânt eu hystyried yn fodau datblygiadol neu’r ‘human becomings’ y cyfeiriodd Qvortrup (1994) atynt ynghynt, yn hytrach na chydnabod eu bod ar gam penodol a phwysig o’u datblygiad.  Ni chydnabyddir chwaith bod elfennau dylanwadol ar les plant yn ystod y cyfnod hwn megis y perthnasau maent yn eu sefydlu, y penderfyniadau maent yn eu gwneud, a’r profiadau mewnol ac allanol sy’n dylanwadu arnynt (Moss, 2001; Dahlberg & Moss, 2005).  Er nad oes unrhyw gyfeiriad at lais na safbwyntiau plant yma ac mae’n engraifft arall o’r model diffyg o les, mae’n bolisi allweddol yn y ddarpariaeth addysg yng Nghymru.

Dylanwadodd y ddeddf hon hefyd ar weledigaeth y Gweinidog Addysg presennol, Kirsty Williams ar gyfer gwella’r ddarpariaeth addysg yng Nghymru erbyn 2021 (Llywodraeth Cymru, 2017).  Pwysleisir pwysigrwydd lles ar gyfer llwyddiant wrth ddysgu yma, megis ‘hybu iechyd a lles da i bawb’, ‘cefnogi pobl ifanc i gyrraedd eu potensial’, a ‘sicrhau bod pawb yn meddu ar y sgiliau iawn ar gyfer byd sy’n newid’ (Llywodraeth Cymru, 2017: 41).   Er hynny ni cheir un diffiniad pendant o beth a olygir wrth les a tueddir yma eto i ffocysu ar addysg fel cyfle i feithrin dinasyddion y dyfodol yn hytrach nag edrych ar y presennol a’r agwedd holistig. 

At hynny mae’r system addysg yng Nghymru yn trawsnewid gyda chyflwyno Cwricwlwm i Gymru yn 2022, a’r newid mwyaf sylweddol yw cyflwyno’r MDaPh Iechyd a Lles ar gyfer dysgwyr rhwng 5 ac 16 oed (Llywodraeth Cymru, 2020b).  Bu lles yn ganolog i ymarfer y Cyfnod Sylfaen ers ei gyflwyno yn 2008 a chlodfora adroddiadau gan ymchwilwyr megis WISERD (2015) a Siraj (2014) effaith hyn ar ddysgu a datblygiad plant dan 7 oed.  Dyma oedd un o’r dylanwadau pennaf ar argymhellion yr Athro Donaldson (2015) i gynnwys y MDaPh Iechyd a Lles ar gyfer plant hýn.  Cydnabyddir yma eto y cysylltiad rhwng lles a dysgu a caiff y MDaPh ei rannu i bum datganiad o’r hyn sy’n bwysig sef y corfforol, yr emosiynol a’r meddyliol, gwneud penderfyniadau, y cymdeithasol a chydberthnasau (Llywodraeth Cymru, 2020b).  Yma cydnabyddir yr agwedd holistaidd a phwysleisir na ddylai athrawon eu gwahanu sy’n atgyfnerthu’r ffocws holistaidd ar les o fewn yr astudiaeth ymchwil hwn.  Wrth fod ynghlwm â datblygu’r MDaPh hwn fel rhan o’r prosiect CAMAU (Hayward et al., 2017), gwelwyd mai llais oedolion yn hytrach na llais plant sy’n sail i gynnwys y cwricwlwm hwn eto.  Er hynny, caiff ‘lles’ ei ddiffinio mewn amryw o ffyrdd o fewn dogfennaeth y cwricwlwm fel gwelir yn Nhabl 2.3 isod a gall hyn brofi’n heriol (Llywodraeth Cymru, 2020b).
    
	Lles yng Nghwricwlwm i Gymru 

	Iechyd a lles

	Lles personol a chenedlaethol

	Lles economaidd, cymdeithasol, amgylcheddol a diwylliannol

	Lles meddyliol ac emosiynol

	Lles

	Lles rhywiol personol

	Lles a diogelwch

	Lles emosiynol a chymdeithasol

	Lles y corff

	Lles cyffredinol

	Lles ehangach

	Lles y gymdeithas

	Hunaniaeth a lles


Tabl 2.3: Cyfeiriadau at les yn nogfennaeth Cwricwlwm i Gymru (Llywodraeth Cymru, 2020b) 

Dengys yr amrywiaeth hyn o fewn y cwricwlwm wir gymhlethdod ‘lles’ gyda thermau megis ‘cyffredinol’ ac ‘ehangach’ yn amwys ac aneglur, ond ceir mwy o ffocws ar yr unigolyn, y presennol a’r holistaidd yma.  Awgryma Lewis (2019) y gallai’r cymhlethdod a’r amwysedd hyn fod yn un o’r heriau mwyaf i athrawon wrth weithredu’r cwricwlwm gan y gallai’r cysyniad o les gael ei gamddehongli, felly bydd yn ddiddorol canfod a amlygir hyn wrth ymchwilio i ail nod yr ymchwil (gweler Tabl 1.3). 

2.6   Ymchwil perthnasol
Ceir amryw o astudiaethau sy’n ystyried lles o safbwynt plant, ond oherwydd cyfyngiadau’r prosiect hwn, trafodir ychydig o’r erthyglau mwyaf perthnasol yn unig.  Didolwyd rhain yn ôl eu perthnasedd i’r cwestiwn ymchwil, er enghraifft eu bod yn cyfeirio at ‘les’, ‘safbwynt plant’ neu ‘ysgol’ yn y teitl a’u bod yn ffocysu ar blant rhwng 7 ac 11 oed, gan fod y mwyafrif o’r erthyglau yn ffocysu ar blant dan 7 oed neu ar blant rhwng 11 a 18 oed.  

Gellir rhannu’r ymchwil empirig i dri thema bras, sef y rhai sy’n ymchwilio i ddangosyddion o les, rhai sy’n astudio neu’n defnyddio gwahanol ddulliau o fesur lles a’r rhai sy’n edrych ar safbwyntiau plant am les a cheir rhai yn cyfuno’r elfennau hyn. Er hynny amlygwyd o’r hyn a drafodwyd eisoes mai lleisiau oedolion yn hytrach na phlant sydd fwyaf blaenllaw yn y lenyddiaeth ac adlewyrchir hyn yma gan fod prinder o erthyglau sy’n trafod llais plant a’u safbwyntiau am ‘les’ (Mashford-Scott, Church & Tayler, 2012; Fattore & Mason, 2017).  Tueddir defnyddio llais plant mewn ymchwil er mwyn gwerthuso’r ddarpariaeth gan fabwysiadu model o ddiffyg, lle ystyrir ymyrraethau er mwyn gwella, yn hytrach nag ystyried lles mewn modd mwy cytbwys (Morrow & Mayall, 2009).  

Mae’r ymchwil a gyllidir gan y ‘Childhood Wellbeing Research Centre’ (Statham & Chase, 2010; Dex & Hollingworth, 2012) yn trafod cymhlethdod y cysyniad o les gwrthrychol fel nodwyd eisoes, ond hefyd pwysigrwydd cynnwys llais y plant mewn unrhyw ymchwil.  Maent yn cydnabod y gwahanol ffactorau megis amgylchedd a phobl sy’n dylanwadu ar les plant mewn dull holistig, ond eto    nod yr astudiaethau hyn yw datblygu set o ddangosyddion neu ddulliau amgen o fesur lles er mwyn bwydo polisïau cenedlaethol.  Un o gyfyngiadau’r ymchwil hwn hefyd yw mai dehongliad oedolion o safbwyntiau’r plant geir yma gyda’r nod o wella lles unigolion, yn hytrach na llais y plant eu hunain, er cydnabua’r awduron bod gwahaniaethau sylweddol rhwng safbwyntiau plant a rhai oedolion (Statham & Chase, 2010).  
 
Gwaith dylanwadol yn y maes hefyd yw astudiaeth Fattore, Mason a Watson (2007) yn Awstralia oedd yn cynnwys cyfweliadau lled-strwythuredig gyda sampl mawr o blant er mwyn archwilio’u cysyniadau o les.  Gwnaethant ddarganfod bod plant yn deall lles o safbwynt emosiynol ac o ran perthnasau ond prin yw’r cyfeiriadau at union eiriau’r plant wrth drafod y canfyddiadau.  Fel gydag ymchwil Statham & Chase (2010) a Dex & Hollingworth (2012) nod yr ymchwil hwn eto oedd datblygu set o ddangosyddion i fesur lles. 

Deillia tipyn o ymchwil ar les plant o Awstralia gan fod hyn yn un o’r blaenoriaethau cymdeithasol ac addysgol ar lefel genedlaethol fel ag yw yma yng Nghymru (Graham et al., 2017).  Defnyddiwyd yr ymagwedd cymdeithaseg plentyndod fel un fframwaith cysyniadol i’r ymchwil hwn gan gynnal grwpiau ffocws gyda dros chwe chant o blant ac athrawon er mwyn canfod eu safbwyntiau.  Daethpwyd i’r canlyniad bod plant ac oedolion yn blaenoriaethu agweddau emosiynol a chymdeithasol wrth ystyried lles; y plant yn cyfeirio at agweddau corfforol, seicolegol ac ysbrydol hefyd, tra bod yr athrawon yn son am y personol, y perthynol a’r amgylcheddol.  Gwelir yma felly bod oedolion a phlant fel ei gilydd yn ystyried amryw o wahanol ddimensiynau a dylanwadau ar les a hynny mewn modd holistig.  Un o gyfyngiadau’r ymchwil hwn eto yw na chydnabyddir mai dehongliad yr ymchwilwyr o lais y plentyn geir yn y canfyddiadau yn hytrach na geiriau’r plant eu hunain.      

2.7 Crynodeb a chyfraniad at wybodaeth
Gwelir felly o’r lenyddiaeth a drafodwyd bod lles yn gysyniad cymhleth sy’n anodd ei ddiffinio ond bod gan blant y gallu i wneud hynny. Ceir amryw o astudiaethau sy’n cynnwys llais y plentyn wrth gasglu data ond yn hepgor hynny wrth drafod y canfyddiadau (Fattore, Mason & Watson, 2007; Graham et al. 2017),.  Tra bwriedir casglu safbwyntiau plant am elfennau sy’n dylanwadu ar eu lles, tueddir i ffocysu ar y model diffyg a’r angen am restr o ddangosyddion neu ddulliau mesur  (Fattore, Mason & Watson, 2007; Statham & Chase, 2010; Dex & Hollingworth, 2012).  Nid dyna nod yr astudiaeth hwn ond yn hytrach cydnabod barn plant am yr hyn ydyw er mwyn gwella gwybodaeth a dealltwriaeth ac fel sail i ymchwil pellach o fewn y ddoethuriaeth.  Cyfranna’r astudiaeth felly tuag at wybodaeth sydd eisoes yn bodoli gan ymgorffori llais y plant eu hunain yn amlycach.  Bydd hyn hefyd yn llenwi’r bwlch o ran y cyd-destun Cymreig ar adeg pan mae lles yn flaenoriaeth cenedlaethol, gan na ganfuwyd ymchwil tebyg yng Nghymru. 



















Pennod 3 - Methodoleg
Amlyga’r bennod hon ddyluniad yr ymchwil a’r dulliau a ddefnyddiwyd i gasglu a dadansoddi’r data.  Trafodir hefyd sut dewiswyd y cyfranogwyr a’r goblygiadau moesegol sydd ynghlwm â chynnal astudiaethau achos gyda phlant ac oedolion
  
3.1 – Dyluniad
Prif ffocws yr ymchwil archwiliadol hwn yw canfod ‘dehongliad plant rhwng 7 ac 11 oed o les mewn cyd-destun addysgol’ gan ystyried barn y plant eu hunain yn bennaf ond hefyd barn eu hathrawon dosbarth.  Gan mai archwiliad cychwynnol yw hwn ar gyfer traethawd ymchwil y radd doethuriaeth, penderfynwyd casglu data mwy manwl o sampl fach iawn o gyfranogwyr yn hytrach na data lleihaol (reductionist) o sampl mawr.  Bydd dadansoddi a dehongli sampl fach o ddata o ansawdd cyfoethog yn galluogi mewnwelediad i fywyd bob dydd y plant a’r rhyngweithio cymdeithasol a’r ystyron sy’n sail i’w safbwyntiau (Marshall & Rossman, 2016).    

Gan mai’r nod yw chwilio am ddehongliadau’r plant o ‘les’, mabwysiadwyd dull deongliadol er mwyn casglu data trwy ddau astudiaeth achos mewn dwy ysgol gynradd cyfrwng Cymraeg.  Er mwyn cysondeb, defnyddiwyd yr un dulliau o fewn y ddau astudiaeth achos sef mapiau meddwl gyda’r plant er mwyn ateb nod 1 yr ymchwil (gweler tabl 1.1.) ac yna cyfweliadau grwpiau ffocws gyda’r athrawon i ddiwallu nod 2 yr ymchwil a chyfuniad o’r rhain er mwyn ateb y drydedd nod.  Deilliodd cwestiynau’r grwpiau ffocws a’r canllawiau ar gyfer y mapiau meddwl o’r lenyddiaeth ac o gynnwys y MDaPh Iechyd a Lles yng nghanllawiau Cwricwlwm i Gymru (Llywodraeth Cymru, 2020). 

3.2 – Safbwyntiau epistemolegol ac ontolegol
Er mwyn darganfod safbwyntiau plant am les rhaid deall y profiadau sy’n dylanwadu arnynt, ac felly defnyddir dulliau plentyn ganolog adeileddiaeth-gymdeithasol (Mashford-Scott, Church & Tayler, 2012).  Cydnabyddir bod gan blant rhwng 7 ac 11 oed ddealltwriaeth o ‘les’, fel amlygwyd eisoes (Moss, 2001; Fattore, Watson & Mason, 2007).  Tra mae’n debygol yr amlygir rhai elfennau cyffredin, mae ‘lles’ hefyd yn gysyniad goddrychol ac yn ddibynnol ar ddehongliadau unigol a all amrywio o safbwynt cefndir personol, cymdeithasol a diwylliannol yr unigolyn.  Dyma elfennau hanfodol i’w hystyried felly wrth ymgmryd â’r ymchwil gan gydnabod nad oes un dehongliad cyffredinol a gwirioneddol o beth yn union a olygir wrth ‘les’ ymhlith plant nac oedolion (Fattore, Watson & Mason, 2007; Dex & Hollingworth, 2012). 

Fel nodwyd eisoes, fframwaith adeileddiaeth-gymdeithasol yn seiliedig ar athroniaeth Vygotsky (1978) geir i’r safbwynt ontolegol yn y prosiect hwn, lle caiff ystyr a dealltwriaeth ei lunio trwy ryngweithio gyda’r plant mewn arddull ac amgylchedd mor naturiol a phosib.  Yn sgil hyn, ni wneir unrhyw ragdybiaethau am y strwythurau cymdeithasol sy’n diffinio cysyniadau’r plant, ond yn hytrach cydnabyddir bod eu safbwyntiau yn deillio o’u profiadau hwy eu hunain yn eu hamgylchedd naturiol.  Yma hefyd bwriedir archwilio dehongliadau am ‘les’ trwy naratif y plant a’r athrawon er mwyn diwallu nodau 1 a 2 (gweler tabl 1.1.) Bydd sicrhau bod llais y plant yn flaenllaw yma yn sicrhau mewnwelediad i’w profiadau o fywyd, gan gydnabod bod ganddynt hwy bersbectif unigryw ar hyn.  

Mabwysiadwyd paradeim pragmataidd ar gyfer y safbwynt epistemolegol, er bod cryn ddadlau ymhlith academyddion a yw pragmatiaeth yn ddull mor gydnabyddedig yn y maes ymchwil addysgol a’r ddau ddull traddodiadol positifaidd a deongliadol (Feilzer, 2010; Norwich, 2020).  Mae’n ddull addas i’w ddefnyddio er mwyn ateb amcanion yr ymchwil hwn er mwyn cynhyrchu’r wybodaeth gymdeithasol ddefnyddiol a real hynny, sy’n un o brif nodweddion y paradeim pragmataidd (Feilzer, 2010; Norwich, 2020). Nid y nod yma yw chwilio am ganfyddiadau sy’n dehongli lles plant mewn ffordd go iawn neu fanwl gywir ond yn hytrach cynhyrchu gwybodaeth ddefnyddiol (Feilzer, 2010) er mwyn ‘ehangu gwybodaeth a dealltwriaeth bersonol’. 
Defnyddir y ‘wybodaeth ddefnyddiol’ hyn fel sail ar gyfer ymchwil a chyhoeddiadau pellach, i fwydo darlithoedd cyrsiau Addysg Gychwynnol Athrawon (AGA) yn ogystal â dylanwadu ar ymarfer athrawon yn yr ysgolion o bosib, gan fod penaethiaid y ddwy ysgol eisoes wedi gofyn am gyflwyniad o brif ganfyddiadau’r astudiaeth. 

Adlewyrcha’r agwedd pragmataidd hyn athroniaeth Dewey a gredai y gellid dehongli gwybodaeth yng nghyd-destun cyfnod ac amser penodol ac na ellir gwahanu ystyr oddi wrth profiadau dynol (Duemer & Zebidi, 2009; Feilzer, 2010; Kaushik & Walsh, 2019).  Dyna wneir yma oherwydd casglwyd y data ar gyfnod penodol iawn ym mywydau’r plant a’r athrawon yn ystod cyfnod y pandemig Covid-19 ac roedd realiti o ran safbwyntiau am ‘les’ yn medru amrywio yn ystod y cyfnod hyn o’i gymharu â chyn y cyfnod clo (Doucet et al. 2020).   

Argymhella amryw o ymchwilwyr y dylid defnyddio dulliau ymchwil cymysg mewn astudiaeth pragmataidd ond awgrymant hefyd y dylai’r ymchwilydd ddewis y dull mwyaf addas i ateb y cwestiwn ymchwil (Badley, 2003; Duemer & Zebidi, 2009; Feilzer, 2010; Kaushik & Walsh, 2019).  Gan mai astudiaeth beilot ar gyfer traethawd ymchwil y ddoethuriaeth yw hwn ac oherwydd cyfyngiadau amser, arbrofwyd gyda’r dull deongliadol yn unig gan mai dyma’r dull mwyaf addas i ateb y cwestiwn dan sylw.   

3.3 – Safleoldeb (positionality) 
Mewn ymchwil ansoddol o’r math hyn, rhaid cydnabod yr acsioleg neu safleoldeb o ran y berthynas gyda’r cyfranogwyr, y modd mae safbwyntiau a chefndir personol yn dylanwadu ar natur y dulliau ymchwil a’r dehongliadau o’r canfyddiadau, yn ogystal ag elfennau dylanwadol eraill (Marshall & Rossman, 2016; Thomas, 2017).  Chwarae rôl weithredol yn hytrach na goddefol wneir yn y broses ymchwil hwn oherwydd mae’r ffocws ar ddehongliadau o les plant mewn cyd-destun addysgol, y dewis o gyfranogwyr a’r dehongliad o’r data wedi’u dylanwadu gan fy ngwybodaeth a’m mhrofiadau blaenorol. 

Mae safbwyntiau personol am les, ei natur holistig a’r modd mae’n effeithio ar ddysgu a datblygiad y plentyn cyfan yn deillio o’r radd is-raddedig mewn Addysg Blynyddoedd Cynnar fel nodwyd ym mhennod 1. Dylanwadodd hyn ar fy rôl fel athrawes ysgol gynradd, pan welwyd bod blaenoriaethu lles yn gwella ymrwymiad ac yn ysgogi diddordeb a dysgu’r disgyblion ar draws yr ystod oedran.  Er hynny gwnaed hyn fel rhan o ethos y dosbarth a’r ysgol, yn hytrach na’i seilio ar unrhyw ymchwil penodol.  Er hynny yn ystod y prosiect CAMAU (Hayward et al., 2017) cynyddodd y wybodaeth am les, ac yn enwedig felly wrth edrych ar ymarfer rhyngwladol mewn gwledydd megis Awstralia a Sweden.  Mae’n annatod felly bod fy safbwyntiau am les yn seiliedig ar fy rôl fel tiwtor AGA a chynnwys Cwricwlwm i Gymru.  Dylanwadodd hyn felly ar natur holistig a phwysigrwydd llais y plentyn yn y cwestiwn ymchwil a’r agwedd adeileddiaeth gymdeithasol.     

Sefydlwyd cysylltiadau gyda staff yn y ddwy ysgol cyn eu gwahodd i gymryd rhan yn y prosiect.  Cynhaliwyd ymchwil ar gyfer cwrs is-raddedig mewn un o’r ysgolion pymtheg mlynedd yn ôl ac ymwelwyd yn achlysurol gyda’r ysgol dros y chwe mlynedd olaf fel tiwtor AGA.  Ym mis Medi 2019 sefydlwyd y cysylltiad cyntaf gyda’r ysgol arall ac ymwelwyd â hi dros dymor yr Hydref er mwyn cefnogi myfyrwyr AGA mewn gweithgareddau i bontio’r wybodaeth a rannwyd yn y Brifysgol gydag ymarfer yn yr ysgol.  Gallai hyn effeithio ar yr ymatebion gan y gallent fy ystyried yn fy rôl broffesiynol yn hytrach na rôl yr ymchwilydd a chynnig atebion roeddent yn tybio y dylent eu rhannu yn hytrach na’r gwirionedd.  Tra sefydlwyd perthynas broffesiynol gydag ambell un o’r athrawon yn y ddwy ysgol, ni chafwyd unrhyw gysylltiad uniongyrchol blaenorol gyda’r plant. 

Er na cheir cysylltiad uniongyrchol gyda’r plant wrth gasglu’r data chwaith gan mai’r athrawon oedd yn dosbarthu’r dasg map meddwl iddynt, gallai’r canllawiau a ddarparwyd ar eu cyfer (yn dilyn peilota) ddylanwadu ar eu safbwyntiau o bosib.  Yn yr un modd gallai’r athrawon ddylanwadu ar ymatebion wrth ddosbarthu’r dasg neu deulu a rhieni wrth iddynt gwblhau’r map meddwl.   

Gallai hyn beri problem petae angen profi dilysrwydd allanol mewn astudiaeth meintiol gan y byddai’n cyfyngu’r canfyddiadau ar gyfer cyffredinoli ar draws grwpiau ehangach o blant ac athrawon (Marshall & Rossman, 2016; Thomas, 2017).  Gan mai astudiaeth ansoddol geir yma, cydnabod y rhagfarn hyn yn unig wrth ddadansoddi a thrafod y data sydd angen gan mai archwilio ‘sut?’ a ‘pham?’ wneir yma (Silverman, 2010; Braun & Clarke, 2013).

3.4 – Samplo a mynediad
3.4.1 – Y Sampl
Dwy o ysgolion partner cyfrwng Cymraeg Partneriaeth Dysgu Proffesiynol yr Athrofa yw’r ddau astudiaeth achos.  Sampl bwriadus geir yma ac fe’u dewiswyd oherwydd bod lles yn flaenoriaeth ganddynt yn eu Cynlluniau Datblygu Ysgol (Ysgol A, 2019; Ysgol B, 2019) o ganlyniad i adborth o arolwg Estyn ac wrth gynllunio ymlaen ar gyfer Cwricwlwm 2022.  Lleolir rhain yn rhanbarth consortia ERW ond ceir rhai newidynnau a all ddylanwadu ar y canfyddiadau fel nodir yn Nhabl 3.4 isod.  

	
	Ysgol A
	Ysgol B

	Math o ardal
	trefol
	gwledig

	Awdurdod Lleol
	Abertawe
	Ceredigion

	Nifer o ddisgyblion
	495
	120

	Strwythur dosbarthiadau Cyfnod Allweddol Dau 
(7-11 oed)
	1–2 dosbarth i bob blwyddyn ysgol
	dosbarthiadau cymysg o ddwy flwyddyn ysgol


Tabl 3.4: Tabl yn dangos y gwahaniaeth rhwng cefndir a strwythur y ddwy ysgol

Yn dilyn cyflwyniad mewn cyfarfod staff, dewisir sampl bwriadus o blant gan eu hathrawon yn seiliedig ar y meini prawf canlynol sef rhai sydd:
· rhwng 7 ac 11 oed ac mewn dosbarth Cyfnod Allweddol Dau
· yn hyderus i gymryd rhan 
· heb unrhyw Anghenion Dysgu Ychwanegol
· wedi cydsynio i gymryd rhan
· a’u rhieni’n gefnogol ac wedi cydsynio iddynt i gymryd rhan.

Ceir ychydig o ragfarn samplo (sample bias) yma gan na ellir sicrhau cynrychiolaeth o bob ethnigrwydd, diwylliant a chefndir cymdeithasol yn yr ysgolion.  Er hynny pwysleisia amryw o ymchwilwyr megis Greene a Hogan (2006) bod grwp homogenaidd fel hyn yn medru bod yn llawer mwy effeithiol, yn enwedig felly gan fod cysyniad megis ‘lles’ yn cael ei ddylanwadu gan wahaniaethau unigol a bydd profiadau pob cyfranogwr yn unigryw.  
 
Sampl bwriadus o athrawon geir yma hefyd oherwydd maint yr ysgolion a’r nifer oedd yn addysgu yng Nghyfnod Allweddol Dau ac a wirfoddolodd i gymryd rhan.  Mae cynnwys oedolion sy’n adnabod y plant yn dda yn ychwanegu dimensiwn newydd i’r ymchwil (Greig, Taylor & MacKay, 2013) wrth fynd i’r afael ag ail nod yr ymchwil ac er mwyn sicrhau triongliant yn y data (Gray, 2014; Thomas, 2017).  

Er na ellir cyffredinoli’r canfyddiadau oherwydd mai dwy ysgol mewn un rhanbarth o Gymru’n unig geir yma, gellir ailadrodd y dulliau a ddefnyddir gyda samplau cyfatebol mewn ardaloedd eraill o Gymru er mwyn sicrhau eu hygrededd a’u dilysrwydd fel dulliau ymchwil (Marshall & Rossman, 2016).  

3.4.2 – Amserlen, mynediad a lleoliad
Awgryma Flick (2015) y dylid creu amserlen ar gyfer prosiectau ymchwil o bob maint er mwyn cadw ffocws benodol ar y gwaith wrth iddo ddatblygu.  Crëwyd amserlen lle cynlluniwyd i beilota’r dulliau a chasglu’r data yn y ddwy ysgol yn ystod Ebrill a Mai 2020.  Ymwelwyd â’r ysgolion ar ddechrau mis Mawrth er mwyn rhannu gwybodaeth gyda’r penaethiaid a’r staff ynglýn â’r prosiect fel bod yr athrawon yn medru dewis a dethol disgyblion i gymryd rhan. O ganlyniad i gyfyngiadau’r pandemig Covid-19 a chau ysgolion canol Mawrth, bu rhaid addasu a newid yr amserlen a chyfrwng a dulliau casglu data, ac addaswyd y ffurflen foeseg i gyd-fynd â’r newidiadau.

Fel crybwyllwyd eisoes, ni fu amser pwysicach i ffocysu ar les na’r cyfnod hwn wrth i blant addasu i ffordd newydd o fyw ac o ddysgu tra’n delio gyda’r pryderon oedd yn deillio o’r sefyllfa anghyfarwydd hyn (Senedd Cymru, 2020).  Ystyriwyd hyn wrth ddewis dulliau addas ac wrth ddehongli’r term ‘cyd-destun addysgol’ yn y cwestiwn ymchwil.  Trefnwyd yn wreiddiol i gynnal grwpiau ffocws oedd yn cynnwys nifer o weithgareddau ymarferol gyda’r plant mewn lleoliad cyfarwydd o fewn yr ysgolion ac yna cyfweliadau lled-strwythuredig gyda rhai unigolion o bob grwp.   Yn ystod cyfnod clo Covid-19, yn y cartref gyda’u rhieni neu warchodwyr a gyda chysylltiad rhithiol yn unig gyda’u hathrawon oedd y cyd-destun addysgol pan gasglwyd y data, ond rhaid cydnabod yr ysgol hefyd gan fod y ddau amgylchedd yn rhoi ‘cyd-destun addysgol’ i’r plant.  

Gan na lwyddwyd i gyfathrebu gyda’r plant eu hunain yn uniongyrchol cyn y cyfnod clo er mwyn sefydlu perthynas, nid oedd yn foesegol addas i gynnal cyfweliadau grwpiau ffocws rhithwir gyda hwy fel bwriadwyd yn wreiddiol (Fraser et al. 2006).  Felly er mwyn cyflawni nod gyntaf yr ymchwil a sicrhau bod llais y plentyn yn ganolog i’r astudiaeth,  rhannwyd tasg map meddwl yn seiliedig ar gysyniad Buzan (2012) gyda hwy ar-lein trwy law eu hathrawon ar y platfform dysgu diogel HWB (Llywodraeth Cymru, 2020b).  Gan mai dyma’r platfform a ddefnyddiwyd gan y ddwy ysgol i rannu gweithgareddau dysgu yn ystod y cyfnod clo, casglwyd y data mewn dull mor gyfarwydd a phosib i’r plant er mwyn osgoi creu sefyllfa annaturiol ac ansicr iddynt (Fraser et al. 2006).  

Er na fwriadwyd cynnwys llais yr athrawon yn y prosiect gwreiddiol, penderfynwyd bod hyn yn gyfrwng ychwanegol i gasglu data am safbwyntiau’r plant.  Cynhaliwyd cyfweliadau grwpiau ffocws gyda hwy felly ar Microsoft Teams er mwyn cyflawni ail nod yr ymchwil.  

3.5 – Moeseg
Disgrifia Aubrey et al. (2000) moeseg fel yr athroniaeth foesegol neu’r set o egwyddorion moesegol hynny sy’n sail i unrhyw ymchwil.  Cydymffurfia’r astudiaeth hwn gydag egwyddorion Cod Ymarfer Moeseg ac Integredd a Pholisi Rheoli Data Ymchwil PCYDDS (2017a, 2017b) , canllawiau BERA (2018), a’r ‘International Charter for Ethical Research Involving Children’ (2013) fel nodir yn y ffurflen foeseg a addaswyd ac a gymeradwywyd.  Glynwyd at y canllawiau gan rannu taflenni gwybodaeth Cymraeg yn unig yn amlinellu’r prosiect gyda phenaethiaid, athrawon a disgyblion yr ysgolion a rhai dwyieithog gyda’r rhieni (gweler atodiadau 1a, 1b ac 1c) fel eu bod yn ymwybodol o nod a strwythur yr ymchwil a dulliau casglu a storio data.    

Oherwydd mai’r nod oedd galluogi plant i fynegi eu safbwyntiau am les, rhaid oedd parchu eu hawliau i ddewis a oeddent am gymryd rhan neu beidio a chydnabod rôl rhieni fel gwarchodwyr eu hawliau (Fraser et al., 2006; Greig, Taylor a MacKay, 2013).  Sicrhawyd cydsyniad gwybodus (informed assent) y plant trwy ofyn iddynt gynnwys ‘gwyneb hapus’ wrth gyflwyno’r dasg fel eu bod yn medru dewis cymryd rhan; a chydsyniad (consent) y rhieni a’r athrawon trwy arwyddo ffurflen (gweler atodiadau 2a, 2b a 2c).  Ni ddefnyddiwyd unrhyw ddata lle na dderbyniwyd cydsyniad gwybodus y plant, eu rheini a’r athrawon neu os oeddent wedi dewis tynnu allan o’r ymchwil yn ystod y broses.  Lleihawyd y risg moesegol i blant gan eu bod yn cyflawni’r dasg yn annibynnol yn eu cartrefi gyda’u teulu ac felly ni fyddent tan gymaint o bwysau a phetaent yn rhan o grwp wyneb yn wyneb gyda’r ymchwilydd (Thomas, 2017).  Hysbyswyd yr athrawon ymlaen llaw ac ar gychwyn y cyfweliadau grwp ffocws y byddent yn cael eu recordio a sicrhawyd mai’r ymchwilydd yn unig oedd â mynediad i hwn ar Microsoft Teams.  

Sicrhawyd anhysbysrwydd a chyfrinachedd hyd eithaf posib trwy ddynodi cod i bob map meddwl ac i bob cyfranogwr wrth drawsgrifio’r cyfweliadau grwp ffocws. Er mwyn sicrhau cyfrinachedd defnyddir ffugenwau wrth drafod ymatebion cyfranogwyr ym mhennod 4 oherwydd awgryma Braun a Clarke (2013) bod hyn yn ymarfer mwy naturiol mewn ymchwil ansoddol.  Storiwyd y data yn electroneg gyda chyfrinair oedd yn wybyddus i’r ymchwilydd yn unig a phan argraffwyd enghreifftiau o ddata, cadwyd rhain mewn cwpwrdd dan glo er mwyn osgoi unrhyw amharu ar breifatrwydd y cyfranogwyr (Flick, 2015; Thomas, 2017).  Ni chaiff unrhyw berson fynediad at y data craidd, ond rhennir crynodeb ohono gyda’r cyfranogwyr os y mynnant.   

3.6 – Astudiaethau achos
Penderfynwyd defnyddio astudiaeth archwiliadol gan mai’r prif nod yw ymchwilio i’r cysyniad o les o bersbectif plant, ffenomena nad oes gennym ni fel oedolion ddealltwriaeth glir ohono fel amlygwyd eisoes.  Awgryma Greig, Taylor a MacKay (2013) ei fod yn ddull addas a phoblogaidd wrth gynnal ymchwil ansoddol gyda phlant gan ei fod yn rhoi cyfle i’r ymchwilydd i ddefnyddio amrywiaeth o offerynnau casglu data.   Mae’r cwestiwn ymchwil yn benthyg ei hun felly i ddull archwiliadol a deongliadol gan ei fod yn ceisio adnabod themau am gysyniad sydd heb lawer o wybodaeth yn bodoli amdano (Gray, 2014).  

Awgryma Yin (2014) ac eraill (Silverman, 2010; Flick, 2015) bod astudiaeth achos yn ddull ymchwil pwrpasol wrth fabwysiadu strategaeth archwiliadol oherwydd bod angen darganfod ateb i gwestiwn ‘sut?’ fel gwneir yma. Mae’n ddull eclectig gan ei fod yn rhoi hyblygrwydd i edrych ar safbwyntiau gwahanol y cyfranogwyr trwy wahanol gyfryngau sy’n cydfynd gyda’r paradeim pragmataidd.  Ychwanega Yin (2014) hefyd mai pwrpas astudiaeth achos archwiliadol yw adnabod cwestiwn ymchwil neu ddulliau gweithredu y gellid eu defnyddio mewn astudiaeth ymchwil dilynol, sy’n gweddu i’r prosiect hwn gan mai’r nod yw peilota dulliau er mwyn asesu eu defnyddioldeb ar gyfer traethawd ymchwil y radd doethur.   

Caiff y term astudiaeth achos yn aml yn cael ei gamddehongli gan fod gwahanol fodelau (Baxter & Jack, 2008; Yin, 2014), felly er mwyn eglurder mabwysiadir un o fodelau Yin (2014) yma.  Y cwestiwn ymchwil sy’n llywio’r dewis o fodel addas ac awgryma Yin (20140 bod astudiaeth achos yn ymholiad empirig sy’n cynnwys tair elfen benodol. Y cyntaf yw ei fod yn ymchwilio i ffenomenon cyfoes mewn dyfnder ac yng nghyd-destun bywyd go iawn sef edrych ar ddehongliad y plant o les mewn cyd-destun addysgol. Yr ail yw’r ffaith nad yw’r ffiniau rhwng y ffenomenon a’r cyd-destun yn hollol amlwg ac eglur sef ystyried bod amryw o elfennau gwrthrychol, goddrychol a holistig i’r ffenomenon o les a bod hyn yn ddibynnol hefyd ar gefndir personol, cymdeithasol a diwylliannol y plant a’u profiadau. Yn olaf ei fod yn ddibynnol ar nifer o ffynonellau tystiolaeth a’r data yn arwain at driongliant neu o bosib at ganlyniad arall. 
 
Gellir casglu llawer o wybodaeth o un astudiaeth achos ond mae’r model y cyfeiria Yin (2014) ato fel ‘astudiaeth dau-achos’ yn fwy pwerus gan fod y naill a’r llall yn cyfiawnhau’r achos yn well ac yn cynnig y posibilrwydd o ddyblygu uniongyrchol, sef yr hyn a wneir yma.  

3.7 – Mapiau meddwl
Mae model astudiaeth achos Yin (2014) yn hyblyg o ran yr offerynnau ymchwil y gellid eu defnyddio ond rhaid oedd ystyried dull oedd yn hygyrch i’r plant ar-lein ac a oedd yn addas i’r ystod oedran.  Dewiswyd mapiau meddwl yn seiliedig ar gysyniad Buzzan (2012) felly gan eu bod yn ffurf gyfarwydd i’r plant wrth rannu eu syniadau ac adfyfyrio’n feirniadol ar wahanol faterion mewn gwersi ysgol.  Maent hefyd yn gyfrwng i gipio disgrifiadau cyfoethog o ddehongliadau’r plant o’u dealltwriaeth a’u profiadau o les trwy gyfrwng geiriau a lluniau (Greig, Taylor & MacKay, 2013).  

Lluniwyd map meddwl gyda chanllawiau ac roedd dewis gan y plant i ymateb trwy eiriau, brawddegau neu luniau (gweler Atodiad 3).  O safbwynt safleoldeb gellid dadlau bod dylanwad yr ymchwilydd yn elfen i’w hystyried yma eto fel nodwyd eisoes.  Er hynny gwelir wrth drafod y cynllun peilot bod cynnwys ychydig o ganllawiau’n angenrheidiol gan nad oedd cyswllt uniongyrchol gyda’r ymchwilydd â’r plant er mwyn datrys unrhyw broblemau, ond roedd manylion cyswllt gyda’r rhieni os oedd angen.  Prin yw’r cyfeiriadau at y defnydd o fapiau meddwl neu fapiau cysyniadol i ddefnyddio term arall amdanynt, mewn ymchwil gyda phlant yn y lenyddiaeth academaidd.  Fodd bynnag cânt eu cydnabod fel dull defnyddiol ar gyfer cofnodi a threfnu gwybodaeth mewn ymchwil deongliadol gydag oedolion, yn enwedig felly yn y maes gwyddorau cymdeithasol, felly mae’n gyfle i arbrofi gyda hwy yma fel offeryn ymchwil gyda phlant (Conceição, Samuel & Yelich Biniecki, 2017).    
 
3.8 – Grwpiau ffocws
Nod yr ymchwil gwreiddiol oedd cynnal grwpiau ffocws gyda’r plant ond oherwydd cyfyngiadau Covid-19, penderfynwyd defnyddio’r dull yma gyda’r athrawon fel peilot i’w ddefnyddio gyda phlant yn y dyfodol.  Cynlluniwyd i gynnal y grwpiau ffocws ar-lein ar Microsoft Teams gan fod hwn yn blatfform cyfarwydd i’r ymchwilydd a’r cyfranogwyr a byddai modd i bawb weld ei gilydd ar-sgrîn.  Byddai hyn yn galluogi’r cyfranogwyr a’r ymchwilydd i ymateb i iaith y corff a sylwi ar y cyfathrebu dieiriau sydd mor bwysig mewn cyfweliad grwp ffocws (Stewart & Shamdasani, 2015).  Dibynna llwyddiant grwpiau rhithwir hefyd ar ddibynadwyedd technoleg felly arbrofwyd gyda recordio a lawrlwytho fideo o Microsoft Teams ymlaen llaw er mwyn rhagweld a goresgyn unrhyw broblemau technegol (Stewart & Shamdasani, 2015).

Defnyddiwyd cyfweliadau grwpiau ffocws gan eu bod yn gyfrwng i gasglu data am syniadau, agweddau a safbwyntiau’r athrawon ar sut y tybient hwy bod eu disgyblion yn dehongli lles.  Roedd yn gyfle iddynt hefyd i gyfleu eu dealltwriaeth cytûn o hyn yng nghyd-destun eu hymarfer bob dydd yn yr ysgol (Litosseliti, 2007).  Noda’r lenyddiaeth bod cynllunio’n drylwyr yn hanfodol ar gyfer llwyddiant grwpiau ffocws (Morgan, 1998; Litosseliti, 2007; Stewart & Shamdasani, 2015) felly cyfathrebwyd gyda’r cyfranogwyr ymlaen llaw i nodi’r disgwyliadau o ran amser a strwythur a derbyn eu caniatâd i recordio’r sesiwn ac fe’u hatgoffwyd o hyn ar y dechrau hefyd.  Paratowyd set o gwestiynau ymlaen llaw ond roedd angen bod yn hyblyg a dilyn trywydd y drafodaeth (gweler Atodiad 4).  Mae rôl yr hwylusydd yn hanfodol er mwyn ennyn yr ymatebion gorau ac mae profiad yn helpu felly (Litosseliti, 2007; Stewart & Shamdasani, 2015).  Tra peilotwyd y cwestiynau ymlaen llaw, ni fu’n bosib peilota trafodaeth ac nid oedd llawer o brofiad gan yr ymchwilydd o hwyluso grwp ffocws gydag oedolion yn flaenorol.  

3.9 – Peilota
Mae’n hanfodol peilota offerynnau ymchwil er mwyn addasu a chymhwyso ac osgoi problemau niweidiol yn nes ymlaen, hyd yn oed mewn prosiect ar raddfa fechan fel hwn sy’n beilot ar gyfer y traethawd ymchwil (Denscombe, 2017; Thomas, 2017).  Rhannwyd y map meddwl gydag un plentyn saith oed ac un deg oed er mwyn gwerthuso ei addasrwydd a derbyniwyd adborth eu bod yn hapus gyda’r ffurf ond bod angen mwy o ganllawiau ac enghreifftiau ar gyfer y cynnwys.  Tra ceisiwyd osgoi arwain gormod o’r plant, ychwanegwyd rhai enghreifftiau cyffredinol fel canllaw pellach er mwyn hwyluso’r broses.  Tra ni chynhaliwyd peilot o grwp ffocws fel y cyfryw oherwydd diffyg argaeledd cyfranogwyr, cafwyd cyfle i beilota’r canllawiau a’r cwestiynau gyda dwy athrawes yng Nghyfnod Allweddol Dau.  Unwaith eto amlygwyd yr angen am ychydig mwy o eglurder o ran union eiriad ambell gwestiwn ac addaswyd rhain yn unol â’r adborth.  

3.10 – Casglu’r data
Y bwriad gwreiddiol oedd casglu data o’r mapiau meddwl yn gyntaf er mwyn rhoi blaenoriaeth i lais y plentyn ac yna cynnal y grwpiau ffocws, ond parchwyd dymuniad yr athrawon i wneud hyn go chwith.  Cynhaliwyd cyfweliadau grwp ffocws rhithwir o awr yr un gyda’r ddau grwp o athrawon ar Microsoft Teams o’u cartrefi.  Cafwyd 5 aelod yng nghrwp Ysgol A a 3 yn Ysgol B sydd ychydig yn llai nag argymhellir ar gyfer grwpiau ffocws llwyddiannus (Litosseliti, 2007; Stewart & Shamdasani, 2015).  Gan fod cyswllt band-eang yn wan ac annibynadwy yng nghartref yr ymchwilydd, esboniwyd hyn i’r cyfranogwyr ar y cychwyn gan eu hannog i barhau gyda’r trafodaethau petae cysylltiad yn cael ei dorri, gan y byddai Microsoft Teams yn parhau i recordio.  Yn anffodus digwyddodd hyn yn ystod y ddau gyfweliad grwp am ychydig funudau ond llwyddwyd i recordio’r sgyrsiau yn eu cyfanrwydd a gwrando arnynt wedyn.  Lawrwythwyd y ddau recordiad yn syth a’u harbed mewn ffolder wedi’i hamgryptio ar y cyfrifiadur a dilëwyd y recordiad o Microsoft Teams.  Trawsgrifiwyd y cyfweliadau’n weddol gyflawn fel manylir isod.    

Yn dilyn y cyfweliadau, rhannwyd y mapiau meddwl gyda’r athrawon dosbarth i’w uwchlwytho ar HWB ar gyfer y plant.  Bu ychydig o oedi wrth ymateb gan fod gwyliau hanner tymor a rhannodd rhai o’r athrawon y mapiau gorffenedig ar e-bost ynghynt na’i gilydd ac felly amharodd hyn ychydig ar y broses o ddechrau dadansoddi’r data. 
Unwaith eto dilëwyd yr e-byst cyn gynted ag arbedwyd y data yn y ffolder ddiogel.  



3.11 – Dadansoddi’r data
Cynhyrchodd y grwpiau ffocws swm sylweddol o ddata geiriol, tra geiriau unigol, brawddegau a lluniau gafwyd yn y mapiau meddwl a gall rhain fod yn fwy heriol i’w dadansoddi (Braun & Clarke 2013).  Gan fod y dull astudiaeth achos yn seiliedig ar fodel Yin (2014), defnyddiwyd un o’i argymhellion ar gyfer dadansoddi data sef gweithio o’r gwaelod i fynu.  Nid profi hypothesis wneir yma felly gall y data arwain at ganfyddiadau defnyddiol sy’n gweddu’r agwedd bragmataidd a chyrhaeddir at rhain drwy lwybr dadansoddol a fydd yn amlygu cysylltiadau a themau penodol. 
 
I’r gwrthwyneb i ymchwil meintiol, gellir dechrau ar y broses o ddadansoddi data ansoddol cyn gynted a’i fod yn barod, cyn belled ag y gwneir hynny mewn modd cyson a systematig (Creswell, 2014; Marshall & Rossman, 2016).  Er hynny awgryma Braun a Clarke (2013) ei bod yn bwysicach dadansoddi’n synhwyrol yn hytrach na glynu at set benodol o reolau.  Fel ymchwilydd llai profiadol sydd angen ‘canfod ei thraed’ (Lainson, Braun & Clarke, 2019), teimlwyd bod angen strwythur wrth ddadansoddi er mwyn deall y broses yn glir a bod yn synhwyrol. Cychwynnwyd felly gyda’r mapiau meddwl gan mai llais y plentyn oedd fwyaf blaenllaw ac yna trawsgrifiadau o’r grwpiau ffocws.  
 
3.11.1 – Dadansoddiad thematig
Ystyriwyd dulliau addas o ddadansoddi testun megis dadansoddi cynnwys sy’n archwiliadol ei natur ac yn edrych am batrymau o ran amlder geiriau ond ystyriwyd bod hwnnw’n fwy meintiol ei naws (Krippendorff, 2019).  Penderfynwyd defnyddio dadansoddiad thematig felly er mwyn canfod themau a phatrymau yn y data (Braun & Clarke, 2013).  Mae hwn yn ddull hyblyg ac addas ar gyfer ymchwil mewn cyd-destun addysgol ac i’r astudiaeth pragmataidd hwn, gan nad yw’n perthyn i unrhyw safbwynt athronyddol nac epistomolegol (Maguire & Delahunt, 2017).  Yn hytrach, darpara gyfle i ddehongli a gwneud synnwyr o’r data er mwyn ateb y cwestiwn ymchwil ac nid rhoi crynodeb ohono’n unig.  

3.11.2 – Fframwaith chwe cham Braun a Clarke (2006, 2013)
Mabwysiadwyd fframwaith chwe cham Braun a Clarke (2006; 2013) ar gyfer dadansoddi’n thematig ac argymhella hwn proses linol lle gellir mynd yn ôl ac ymlaen rhwng y gwahanol gamau i gael dadansoddiad manylach.  Awgryma rhai mai ‘proses’ yn hytrach na ‘dull’ cydnabyddedig yw’r fframwaith hwn ond dadleua’r awduron ei fod yn ddull ansoddol ystyriol, adfyfyriol a manwl (Braun & Clarke, 2014) ac felly’n ddilys i’w ddefnyddio yn y prosiect hwn. 

Y cam cyntaf oedd trawsgrifio cyfweliadau’r grwpiau ffocws ac ymgyfarwyddo gyda’r holl ddata trwy wneud nodiadau bras a nodi unrhyw argraffiadau cynnar. Trawsgrifiwyd prif gorff y cyfweliadau sef tua 45 munud o bob un yn Microsoft Word, gan adael bwlch digonol rhwng pob llinell ar gyfer nodiadau a rhifo’r llinellau er mwyn hwylustod (gweler Atodiad 5).  Cymerodd y broses hyn gryn dipyn o amser ond ymgyfarwyddwyd yn dda gyda’r data yn y broses ac roedd ar ffurf haws i’w ddadansoddi na’r recordiad gwreiddiol (Denscombe, 2017).  Ystyriwyd trawsgrifio rhannau perthnasol yn unig ond gellid fod colli gwybodaeth bwysig wrth wneud hyn (Bazeley, 2013; Marshall & Rossman, 2016). Mantais recordiad oedd y gellid ail-ymweld i wirio os oedd angen.  Ymgyfarwyddwyd ymhellach gyda’r trawsgrifiadau a gyda data’r mapiau meddwl (a argraffwyd er mwyn hwylustod) trwy ddarllen yn fanwl trwyddynt a gwneud nodiadau bras mewn pensil ar ymyl neu ar gefn y dudalen (gweler Atodiad 5 a 6).   

Yr ail gam oedd paratoi codau cychwynnol gan ddynodi rhai perthnasol ar draws yr holl ddata ond gan ddechrau gyda’r mapiau meddwl.  Gwnaed hyn trwy ddefnyddio amlygwyr o wahanol liw a chreu symbol i gynrychioli’r gwahanol godau oedd yn amlygu eu hunain (gweler Atodiad 7a). Mabwysiadwyd y broses codio cyflawn (complete coding) er mwyn adnabod popeth oedd yn berthnasol i’r cwestiwn ymchwil ac roedd y codau yn godau semanteg gan eu bod yn deillio o ddata’r mapiau meddwl (data-derived) ac yn sicrhau bod llais y plentyn yn ganolog i’r dadansoddiad (Braun & Clarke, 2013).  Defnyddiwyd y codau hyn wedyn i ddadansoddi’r trawsgrifiadau ac ychwanegwyd ambell god a ddeilliodd o’r cyfweliadau. Ail-ymwelwyd â’r codau hyn nifer o weithiau wedyn gan ddilyn yr un broses er mwyn ail-godio ac addasu, er mwyn cyfuno rhai perthnasol neu i adnabod is-godau (sub-codes) (gweler Atodiad 7b) a lluniwyd diagramau hierarchaidd i gynrychioli’r cysylltiadau (gweler Atodiad 7c).

Canfod themau penodol oedd yn berthnasol i ddehongliadau plant o les oedd y trydydd cam.  Ysgrifennwyd yr holl godau terfynol ar nodiadau ‘post-its’ gan geisio grwpio’r rhain i themau posib (gweler Atodiad 8).  Bu hyn o gymorth i glustnodi’r cysyniadau trefnu canolog (central organising concepts) hanfodol hynny sef gwybodaeth ystyrlon sy’n gysylltiedig â’r cwestiwn ymchwil (Braun & Clarke 2013).  O ganlyniad canfuwyd y themau oedd yn cwmpasu’r patrymau amlycaf yn yr holl ddata a rhannwyd y dyfyniadau o’r data i’r gwahanol themau (Atodiad 9).  

Adolygwyd y themau ar gyfer y pedwaredd cam er mwyn datblygu mapiau thematig i ddangos y cysylltiadau.  Adolygwyd y data a’r codau’n fanwl iawn unwaith eto er mwyn gwirio bod y themau’n addas, i ganfod a oedd y codau’n cael eu cwmpasu’n ddigonol o fewn y themau ac a oedd y themau wir yn ateb y cwestiwn ymchwil (Braun & Clarke, 2013.  Gwelwyd nad oedd modd cynnwys yr holl godau ac oherwydd cyfyngiadau’r prosiect hwn, penderfynwyd gadael ambell god oedd yn llai perthnasol.  

Y pumed cam oedd diffinio ac enwi’r themau.  Ymdrechwyd i gadw mor driw a phosib at lais y plentyn wrth enwi’r themau gan ddefnyddio iaith oedd yn deillio o’r data.  Diffiniwyd y themau (gweler Atodiad 10) gan sicrhau bod ganddynt ffocws glir, lle a phwrpas er mwyn rhoi darlun ystyrlon o’r patrymau pwysicaf yn y data.  Y cam olaf oedd cwblhau’r dadansoddiad a defnyddio’r mapiau thematig ac enghreifftiau perthnasol o’r data wrth gyflwyno’r canfyddiadau. 

   








Pennod 4 – Canfyddiadau a thrafodaethau

4.1 - Cyflwyniad

Diagram 4.1: Codau a themau o’r data 

Penderfynwyd cynnwys ‘cwmwl geiriau’ (crëwyd yn wordclouds, https://www.wordclouds.com) er mwyn rhoi cipolwg cyflym o’r prif ganfyddiadau gan ei fod yn ffurf derbyniol i ddelweddu dadansoddiad o destun mewn ymchwil (Heimerl et al., 2014).  Cyflwynir y canfyddiadau fesul astudiaeth achos a’u grwpio’n ôl plant ac oedolion er mwyn diwallu dwy nod gyntaf yr ymchwil (gweler Tabl 1.3).  Trafodir rhain i ddangos sut y bydd hyn yn cwrdd â’r drydedd nod.   

Trafodir yma y mapiau thematig sy’n cynrychioli’r data o’r ddwy brif thema benodol a ymddangosodd sef ‘Pwy sy’n bwysig i fi?’ a ‘Beth sy’n bwysig i fi?’.  Rhannwyd y ddwy brif thema i themau pellach ac is-themau a geiriwyd rhain yn iaith y plant er mwyn amlygu llais y plentyn yn y canfyddiadau.  Oherwydd cyfyngiadau’r aseiniad hwn, trafodir detholiad o ambell thema ac is-thema yn fras, gan ddefnyddio esiamplau ar draws y data i esbonio’r rhain ymhellach.  Defnyddir ffugenwau er mwyn sicrhau anhysbysrwydd i’r cyfranogwyr (Braun & Clarke, 2013). 

4.2.1 – Dehongliadau Plant Ysgol A
Cyflwynodd mwyafrif y plant eu mapiau meddwl ar yr enghraifft a ddarparwyd ond crëodd ambell un fapiau gwreiddiol naill ai’n electroneg neu gyda llaw.  Gofynnwyd iddynt nodi eu blwyddyn ysgol ar y gwaith, ond ni welwyd gwahaniaeth amlwg yn y modd roeddent wedi cyflawni’r dasg o safbwynt oedran yn y sampl hwn.  Defnyddiodd y mwyafrif o’r plant eiriau unigol megis ‘hapus’, ‘ffrindiau’, ‘siarad’, ‘rygbi’, ‘amser chwarae’ ac ati, gyda lleiafrif yn unig yn ehangu gyda dau neu dri gair megis ‘cefnogaeth athrawon’, ‘chwarae tu allan’, ‘gweld fy ffrindiau’, ‘bod gyda teulu’, ac ati.  Roedd cael ychydig mwy o cyd-destun, fel yn yr enghreifftiau olaf yma, megis ‘cefnogaeth athrawon’ yn hwyluso’r dehongliad yn hytrach na cheisio dehongli geiriau unigol megis ‘athrawon’, ond roedd y geiriau hynny dal yn werthfawr er mwyn ateb nod yr ymchwil.  Gwelwyd yma bod gan bob un o’r plant ddealltwriaeth o’r cysyniad o ‘les’ oherwydd rhestrwyd rhwng 7 a 12 o elfennau perthnasol ar bob map meddwl.      


Diagram 4.2.1a: ‘Pwy sy’n bwysig i fi?’ 

Mae Diagram 4.2.1 yn delweddu ‘Pwy sy’n bwysig?’ sef cynrychiolaeth o’r cydberthnasau allweddol hynny ym mywydau’r plant sy’n dylanwadu ar eu lles.  Gwelir yma bod nifer o themau ac is-themau yn gorgyffwrdd, yn enwedig felly wrth son am ‘gefnogaeth’ oherwydd nodwyd hyn yng nhyd-destun ‘ffrindiau’, ‘teulu’ ac ‘athrawon’.  Pwysleisia hyn bwysigrwydd y rhwydwaith gefnogi iddynt a’r angen i sefydlu’r cydberthnasau allweddol yma er mwyn eu llesiant. 

Ystyria ‘Beth sy’n bwysig i fi?’ yr elfennau hynny sy’n effeithio ar les holistig y plant a rhennir hwn i dri thema penodol sef ‘hawliau’, ‘corff a meddwl iach’ a ‘mwynhad’.   Perthyn amryw o is-themau i’r rhain, felly cyflwynir y mapiau thematig hyn fesul thema. 

Diagram 4.2.1b: Hawliau

Gwelir bod nifer o’r is-themau o ‘Pwy sy’n bwysig i fi?’ yn cael eu hail-adrodd yma megis ‘ffrindiau’ ac ‘athrawon’ gan awgrymu bod angen pobl er mwyn sicrhau bod hawliau’n cael eu cyflawni.  Mae’n amlwg hefyd bod cyfeillgarwch ffrindiau yn hollbwysig i’r plant o safbwynt lles gan fod ffrindiau yn ymddangos bron ym mhob un o’r mapiau meddwl mewn gwahanol gyd-destunau.  Er gellid dadlau nad yw cael ffrindiau’n ‘hawl’ sylfaenol, teimla’r plant eu bod yn angenrheidiol er mwyn gweithredu’r hawl i chwarae.   Cyfeiriadau at bynciau penodol megis ‘Celf’ a ‘Mathemateg’ gafwyd gan fwyaf wrth gyfeirio at ‘ddysgu’ gydag ambell un yn nodi bod cael ‘dewis’ hefyd yn bwysig iddynt, sy’n awgrymu eu bod yn gwerthfawrogi cael eu llais wedi’i glywed (Comisiynydd Plant Cymru, 2020).  

Mae ‘corff a meddwl iach’ hefyd yn un o hawliau sylfaenol plant a gellid fod wedi ei gynnwys yn y map thematig blaenorol.  Cydnabyddir bod y ddau thema hyn yn gorgyffwrdd yn agos iawn, ond teilynga ‘corff a meddwl iach’ thema ei hun yn y prosiect hwn oherwydd amlder a gwahaniaethau’r cyfeiriadau ar draws data’r plant a’r athrawon o’r ddau astudiaeth achos megis wrth gyfeirio at chwaraeon penodol, ’ffitrwydd’, ’ymarfer corff’, ’cadw’n heini’ ac ati.  Wrth ystyried y plentyn cyflawn a natur holistig lles (Graham et al., 2017), mae’n anorfod bod y themau yma’n gorgyffwrdd.  

    
Diagram 4.2.1c: Corff a meddwl iach

Cwmpasa ‘corff a meddwl iach’ datblygiad a iechyd corfforol a gwelir nad yw’r plant yn gwahaniaethu rhwng ‘iechyd’ a ‘lles’.  ‘Chwaraeon’ ac ‘ymarfer corff’ yw’r termau mwyaf cyffredin a ddefnyddir ym mron pob un o’r mapiau meddwl, ond manyla rhai ymhellach drwy nodi gweithgareddau penodol megis ‘rygbi’, ‘nofio’ neu ‘bêl-droed’ gan gyfeirio at ffrindiau’n ymuno gyda hwy yma eto sy’n atgfnerthu pwysigrwydd cydberthnasau a’r cyd-destun cymdeithasol ym mhob agwedd o’u bywydau. Cyfeirir hefyd at agweddau emosiynol a meddyliol yma hefyd sy’n adlewyrchu pedwar parth o fodel Pollard & Lee (2003) .  

   
Diagram 4.2.1ch: Mwynhau

Amlygwyd y gair ‘mwynhau’ ar draws data’r plant megis ‘mwynhau chwarae’, ‘eisteddfod’, ‘gwasanaeth ysgol’, ‘gweld ffrindiau’ ac o ganlyniad penderfynwyd ei fabwysiadu fel thema gen ei fod hefyd yn adlewyrchu’r cysyniad o ffynnu a llwyddo (Camfield et al. 2010).  Ystyriant lles felly fel y profiadau hynny sy’n gwneud iddynt deimlo’n hapus, yn gadarnhaol ac sy’n rhoi pleser a mwynhâd iddynt.  Chwaraea’r  amgylchedd ran allweddol yn eu mwynhâd a’u lles hefyd oherwydd cyfeiriodd amryw at yr ardal allanol wrth sôn am chwarae a dysgu. 

4.2.2 – Dehongliadau Athrawon Ysgol A
Fel nodwyd, cynhaliwyd cyfweliadau’r grwp ffocws gyda phump o athrawon o Ysgol A ar Microsoft Teams o’u cartrefi.  Er paratowyd cwestiynau ymlaen llaw oedd yn ffocysu ar y cwestiwn ymchwil, fel tybiwyd, arweiniodd yr ymatebion o bryd i’w gilydd i gyfeiriad gwahanol. Fel hwylusydd, sicrhawyd nad oedd y drafodaeth yn gwyro’n ormodol oddi ar y trywydd ond anwybyddwyd unrhyw ddata lle amlygwyd hyn.  Gwelwyd tueddiad gan ambell un oedd â rôl ar lefel uwch o fewn yr ysgol i ddominyddu’r ymatebion ar adegau, felly rhaid oedd sicrhau bod pawb yn cael cyfle cyfartal i fynegi’u barn.  

Cytunodd y 5 ohonynt am bwysigrwydd lles yn ystod cyfnod Covid-19 gan gydnabod pwysigrwydd ‘sut ma’ plant yn gweld lles ar hyn o bryd achos ma’ hwnna mor bwysig yn y fath adeg yma fwy nag erioed’.   Fel gyda’r plant, amlygwyd themau oedd yn berthnasol i’r ddau brif thema yma hefyd.


  
Diagram 4.2.2a: ‘Pwy sy’n bwysig i fi?’ 

Cydnabyddir yma eto cydberthnasau’r plant o fewn cyd-destun addysgol fel elfen allweddol o’r modd maent yn dehongli lles.  Er hynny yr unig gor-gyffwrdd geir yma yw rhwng cyfoedion a theulu, sy’n cael eu hystyried fel dylanwad cryfach na’r athrawon eu hunain ar les y plant fel noda Megan – ‘Mae dylanwad rhieni yn lot ar blant gyda’u lles, mwy na dylanwad athrawon’. Dyma bwynt i’w ystyried wrth ddehongli mapiau meddwl y plant hefyd.  Cydnabyddir rôl a dylanwad ymwelwyr megis yr heddlu, sy’n awgrymu bod diogelwch yn elfen allweddol o les ac eto’n ffinio gyda’r elfen o ‘iechyd’.  Trafodir dylanwad cyfoedion mewn ffordd gadarnhaol o ran darparu cefnogaeth i’w gilydd ond hefyd yn ddylanwad negyddol o ran y defnydd o gemau cyfrifiadurol tu hwnt i’r ysgol.    

Cafwyd amryw o gyfeiriadau at ‘siarad’ yma eto a soniwyd bod athrawon a staff ategol yn trafod problemau a phryderon gyda’r plant ac yn gwrando arnynt yn gyson gan amlygu’r ffaith bod siarad a gwrando yn elfennau pwysig o les o safbwynt y plant a’r athrawon.  Er hynny tueddiad yr athrawon oedd ffocysu ar siarad er mwyn asesu a datrys problemau neu i gynnig y gefnogaeth hynny a nodwyd mor bwysig gan y plant.  Amlygir hyn yn sylw Bethan, 

‘... ni’n rhoi cyfle i blant i siarad. Os ydyn nhw’n ... dod mewn i’r ysgol yn y bore a gwneud ‘check-ins’, ma’ nhw’n cael cyfle wedyn i drafod yn breifat gyda aelod o staff neu gyda ni fe athrawon’. 

Wrth drafod ‘hawliau’, nododd Sulwen, ‘Ma’n rhaid bod hawliau plant yn dod mewn i hwn hefyd.  Allwch chi ddim a’u gwahanu nhw ... o ran lles a hawliau plant’.  Cydnabydda hyn y cyfrifoldebau corfforaethaol sydd gan athrawon fel ymarferwyr proffesiynol (Cyngor y Gweithlu Addysg, 2019) a’r modd mae hyn yn sail i’w hymarfer a’u meddylfryd wrth ystyried lles plant. 

 

Diagram 4.2.2b: Hawliau

Tra dyblygir ‘dysgu’ a ‘dewis’ yn Diagram 4.2.2b gan atgyfnerthu sylwadau’r plant am y modd mae dysgu annibynnol yn agwedd o les, gwelwyd pwyslais ar ‘ddiogelwch’ megis ‘diogelwch ar y we’ a ‘bwlio’.  Cydnabyddir ei fod yn elfen bwysig o les plant ond hefyd yn cysylltu gyda iechyd ac nid oedd yr athrawon yn gwahaniaethu ‘lles’ wrth ‘iechyd’, o bosib oherwydd y modd maent wedi eu cyfuno yng Nghwricwlwm i Gymru (Llywodraeth Cymru, 2020a), neu am eu bod yn ystyried bod iechyd yn elfen graidd o les plant.  Amlygwyd pwysigrwydd cynnwys llais y plentyn yma hefyd megis gweithgareddau cynllunio, codi arian i elusen neu wrth brynu adnoddau i’r iard, ond ni chafwyd unrhyw sylwadau am lais y plentyn mewn materion yn ymwneud â lles. 

Cododd yr ail thema sef ‘corff a meddwl iach’ dro ar ôl tro gan gydnabod bod hwn yn flaenoriaeth gyda’r plant o safbwynt lles. 



Diagram 4.2.2c: Corff a meddwl iach


Yn y drafodaeth hyn awgrymodd bron pob un o’r cyfranogwyr bod plant yn blaenoriaethu lles corfforol heb ystyried lles meddyliol ac emosiynol, fel cyfeiria Megan,

‘Ni wedi bod yn gwneud mwy o themau iechyd a lles oherwydd y cwricwlwm newydd … ni wedi bod yn trio symud eu meddyliau nhw o fod yn iach yn gorfforol i fod yn iach yn feddyliol hefyd.’
	 
Cyfunir iechyd a lles yma eto trwy gyfeiriadau at ‘ffitrwydd’ ‘cadw’n heini’ a ‘deiet iach a chytbwys’ ond mae’r sylwadau hefyd yn gwrthddweud safbwyntiau’r plant oherwydd pwysleisiont hwy deimladau cadarnhaol megis ‘hapusrwydd’ a ‘bod yn bositif’.  Ystyria’r athrawon bod lles emosiynol yn agwedd negyddol sydd angen rhyw fath o gefnogaeth ac adferiad i’w 

‘gwneud nhw’n fwy resilient ... bod nhw ddim yn cadw popeth mewn, bod nhw’n gallu siarad gyda pobol, ac os oes problem, ... mae’r strategaethau gyda nhw i ddatrys y broblem eu hunain’.  

‘Mwynhau’ yw’r trydydd thema ac yma pwysleisiwyd sut roedd profiadau diwylliannol megis perfformio mewn cyngherddau yn y gymuned a chymryd rhan mewn gwasanaethau nid yn unig yn meithrin pleser i’r plant ond hefyd yn codi eu hunan-hyder a’u hunan-fri ac yn datblgu sgiliau megis empathi, fel nododd Sulwen, 

‘ni’n trio mynd allan â’r plant i’r gymuned cymaint a rydyn ni’n gallu i wneud pethau er mwyn dangos nid yn unig eich lles chi sy’n bwysig ond helpu lles pobl eraill hefyd’.   


Diagram 4.2.2ch: Mwynhau

Cyfeiriwyd at y ffaith bod plant yn mwynhau amser chwarae ond tueddwyd i weld amser chwarae ac amser rhydd yn amseroedd lle roedd plant yn medru cael dylanwad negyddol ar ei gilydd, yn enwedig felly o safbwynt gemau cyfrifiadurol a’u hanallu ar adegau i wahaniaethau rhwng bywyd rhithiol a bywyd go-iawn.  Ystyriwyd bod hyn yn ddylanwad negyddol iawn ar les sy’n cydnabod safbwyntiau cadarnhaol a negyddol (Ben-Arieh, & Frönes, 2011).  

4.3.1 Dehongliadau Plant Ysgol B
Cyflwynodd plant Ysgol B eu mapiau meddwl mewn amrywiol ffurf hefyd.  Er hynny dewisodd mwy ohonynt gyfleu eu safbwyntiau mewn brawddegau llawn yn ogystal â lluniau i atgyfnerthu.  Nodwyd rhwng 4 a 23 elfennau gwahanol o les ar y mapiau meddwl gyda’r mwyafrif yn cyflwyno rhyw 8 ar gyfartaledd, sy’n dangos bod rhain eto yn medru rhannu eu safbwyntiau am les yn glir.  Fel nodwyd eisoes, mae cynnwys brawddegau yn gosod gwell cyd-destun i’r sylwadau, er enghraifft mae Daniel yn dweud ei fod ‘yn hoff iawn o chwarae pêl-droed gyda fy ffrindiau ar iard yr ysgol’ yn darparu gwybodaeth am deimlad pleserus, gweithgaredd corfforol, cydberthnasau ac amgylchedd,lle mae ‘chwarae’ yn unig yn fwy amwys.  

Gwelir o Diagram 4.3.1a bod yr un themau yn amlygu eu hunain yma eto a’r rheiny’n gorgyffwrdd.  

Diagram 4.3.1a: ‘Pwy sy’n bwysig i fi?’ 

Er hynny ceir ychydig o wahaniaethu megis wrth son am yr athrawon a nid yn unig y ‘dysgu’, ‘siarad’ a ‘chefnogaeth’ y cyfeiriwyd atynt ynghynt ond hefyd ‘gweld’ athrawon sy’n amwgrymu pwysigrwydd rhyngweithio wyneb yn wyneb yn y berthynas – ‘gweld Miss a siarad gyda hi’.  Awgryma Dafydd hefyd bod yr amgylchedd a ddarperir gan athrawon yn sicrhau diogelwch wrth nodi ‘rydw i’n teimlo’n saff yn yr ysgol gyda Miss’.    Gofynnwyd i’r plant ystyried lles mewn ‘cyd-destun addysgol’ ond cyfeiriodd rhai yn y ddwy astudiaeth at ‘anifeiliaid anwes’ sy’n dderbyniol gan mai’r ‘cyd’destun addysgol’ presennol yw eu cartrefi.  Er hynny amlygir bod anifeiliaid anwes yn chwarae rhan allweddol ym mywydau’r plant gyda Siân yn cyfeirio atynt mewn ffordd gadarnhaol wrth sôn am ‘fy anifail anwes, Boni y ci. Mae’n ffrind da, ciwt ac mae’n amddiffyn fi’. 

Wrth ystyried ‘hawliau’, gwelir bod ‘chwarae’ a ‘dysgu’ yn amlwg yma eto a nodir hoffterau o bynciau penodol megis ‘hapus i wneud gwyddoniaeth’, ‘fe wnes i fwynhau dysgu am Oes Fictoria’.  Gwelir felly bod hyn yn gorgyffwrdd gyda’r thema ‘mwynhad’ gan fod y plant yn cysylltu ‘lles’ gyda ‘dysgu’ a gyda’r hyn sy’n rhoi pleser iddynt, sydd eto’n profi’r agwedd holistig (Graham et al., 2017). 



Diagram 4.3.1b: Hawliau


Gwelir hefyd bod y plant nawr yn cyfeirio at ‘diogelwch’ a ‘bwlio’ ond o safbwynt dysgu am ddiogelwch megis ‘gwersi peidio bwlio, gwersi am fire safety, gwersi stranger danger’.  Gellid dadlau bod materion fel yma’n hollbwysig mewn plentyndod ond hefyd yn eu paratoi at y dyfodol (Morrow & Mayall, 2009).  


Diagram 4.3.1c: Corff a meddwl iach

[image: ]
Fel crybwyllwyd eisoes ymddangosa’r agwedd gorfforol o ‘corff a meddwl iach’ ym mhob un o’r ymatebion mewn gwahanol ffurfiau, boed hynny wrth gyfeirio at ‘cadw’n heini a gwersi chwaraeon’ neu ‘fwyd blasus iach’.  Tynnodd Elgan lun o blentyn mawr a chryf wrth gyfeirio at ‘teimlo’n iach ar ôl rhedeg’ sy’n awgrymu cysylltiad yma eto rhwng iechyd a lles, ond hefyd at yr agwedd ddatblygiadol (Pollard & Lee, 2003) o dyfu a datblygu’n gorfforol.                                                                                       
                                                                                  Diagram 4.3.1ch:‘teimlo’n iach’ 

Cyfeiriodd amryw at ‘deimladau’ cadarnhaol gan ddefnyddio geiriau megis ‘hapus’, ‘bywiog’, ‘cyfeillgar’, ‘hyderus’, ‘balch’, ‘cyffrous’, ‘cysurus’ ac yma eto ni chafwyd yr un cyfeiriad at deimladau negyddol.  Awgryma hyn bod positifrwydd yn sail i safbwyntiau’r plant wrth ddehongli ‘lles’. 

Caiff y profiadau hynny sy’n dylanwadu ar y teimladau positif yma eu cyflwyno ymhellach yn Diagram 4.3.1d.  Cafwyd cyfeiriadau lluosog tuag at fwynhau ‘chwarae rôl a pherfformio o flaen pobl’, ‘mwynhau cadw’n heini a gwersi chwaraeon’, bod yn ‘hapus a chyffrous wrth chwarae gyda ffrindiau’. Gwelir bod y profiadau cymdeithasol a diwylliannol hyn sy’n rhoi pleser a mwynhad hefyd yn dylanwadu ar safbwynt cadarnhaol lles y plant fel awgryma Rogoff (2003).
    

Diagram 4.3.1d: Mwynhau

4.3.2 Dehongliadau Athrawon Ysgol B
3 athrawes oedd yng ngrwp ffocws Ysgol B, gyda dwy ohonynt yn athrawon newydd gymhwyso ac yn betrusgar am gymryd rhan.  Er iddynt dueddu i adael i’r athrawes mwy profiadol i arwain y drafodaeth, cafwyd cyfraniad cytbwys oddi wrth y dair ohonynt yn seiliedig ar eu profiadau.  Roedd 3 yn llai na’r nifer a argymhellwyd ar gyfer grwp ffocws (Litosseliti, 2007; Stewart & Shamdasani, 2015) ond ni effeithiodd hynny ar ansawdd a llif y drafodaeth.  Cydnabuwyd gan y dair ohonynt nad oeddent yn hollol hyderus eu hunain o’r cysyniad o les, 

‘mae lles yn bwnc... petaen ni’n trafod Mathemateg neu iaith, mae mwy o afael gyda ni ar rheiny, mae’n fwy cyffredin ... ond fi’n credu bod lles yn rywbeth ... mae e’n minefield, mae e’ mor agored’.      

Amlygwyd y cydberthnasau hynny sy’n nodweddiadol o les plant gan yr athrawon yma eto fel gwelir yn Diagram 4.3.2a.  Fel gyda’r athrawon eraill, cyfeiriwyd at rôl staff yn asesu a chefnogi lles trwy ymyrraethau megis ELSA (Emotional Literacy Support Assistants), a ‘Dydd Gwener Gwirio’ lle defnyddia’r plant ‘emojis’ ar daflenni yn wythnosol i gofnodi ‘3 peth ma’ nhw wedi mwynhau dros yr wythnos ac 1 peth falle bach sydd wedi gofidio nhw’.  Adfyfyriwyd yn feirniadol ar yr ymarfer hyn gan nodi bod plant oedd yn derbyn ymyrraeth ELSA ‘ yn well am ddefnyddio geirfa i fynegi’u hunain...a’r ffordd mae nhw’n trafod eu teimladau’, sy’n awgrymu efallai nad oedd gan blant yr oed hyn yr eirfa i fynegi eu safbwyntiau am les. 



Diagram 4.3.2a: ‘Pwy sy’n bwysig i fi?
Trafodwyd hefyd y berthynas rhwng yr ysgol a’r rhieni a’r modd roedd hyn yn dylanwadu ar les.   I’r gwrthwyneb i sylwadau cyfranogwyr Ysgol A, credwyd bod gan athrawon fwy o ddylanwad ar les plant na’u rhieni, fel nododd Elen gan ail-adrodd er mwyn pwysleisio’r pwynt, ‘ni yw’r dylanwad mwyaf arnyn nhw, fel i ni’n ymddwyn, fel i ni’n ymateb i sefyllfa ... ni yw’r dylanwad mwyaf, ond mae angen gweithio gyda rhieni yn agos’. 


                                                       
Diagram 4.3.2b: Hawliau
Fel gwelir o Diagram 4.3.2b, amlygwyd yr un themau ac is-themau o ran ‘hawliau’ gan athrawon y ddau astudiaeth achos, ond ymddangosodd rhain yn fwy ymhlyg yn y drafodaeth fan hyn.  Er na arweiniwyd y drafodaeth at y cysyniad o ‘hawliau’, cydnabu Gwawr ‘ni yn dechrau edrych yn fwy ar hawliau plant’.  Er hynny cafwyd cyfeiriadau niferus at weithgareddau oedd yn cynnwys llais y plentyn megis wrth gynllunio’r ‘dysgu’ a phenderfyniadau’r ‘Cyngor Ysgol’, ond ni chafwyd cyfeiriadau penodol at hyn mewn materion yn ymwneud â lles. 

 Thema oedd yn ymddangos yn gyson trwy’r cyfweliad oedd ‘corff iach’ a phwysigrwydd hyn fel rhan o’r cwricwlwm, fel nododd Elen,

‘Petawn i’n gofyn i blentyn nawr beth yw iechyd a lles, ... ymarfer corff bydden nhw’n dweud yn syth. Iechyd a lles – faint o ymarfer corff ydyn ni’n cael?  ‘Dw i’n credu mai chwaraeon ma’ nhw’n canolbwyntio arno, wel dyna beth fydden nhw’n dweud yn gyntaf yn hytrach na lles meddyliol ’. 




Diagram 4.3.1c: Corff a meddwl iach


Er hynny cyfeiriwyd ymhlyg eto at deimladau, emosiynau a rhinweddau o les.  Trafodwyd sut roedd profiadau cymdeithasol a diwylliannol megis ymweliadau o fewn y gymuned ac ymweliadau tramor yn datblygu gwydnwch y plant i ymdopi gyda gwahanol sefyllfaoedd, ond ni amlygwyd a oedd y plant yn ystyried hyn fel agwedd o’u lles.  Elfen arall drafodwyd oedd eu goddefgarwch i gyfoedion a’r modd roeddent ’yn ymwybodol iawn o’r ffordd orau i helpu ei gilydd’ sydd eto’n gorgyffwrdd gydar elfen o gydberthnasedd. 

Cynrychiola Diagram 4.3.1ch yr elfennau hynny sy’n rhoi pleser i’r plant ac mae ambell is-thema’n gorgyffwrdd gyda themau eraill, megis ’cystadlu mewn chwaraeon a mabolgampau’ yn ogystal ag ’mewn eisteddfodau’.  Fel gyda cyfranogwyr Ysgol A ystyrir bod plant yn mwynhau cyfrifiaduron a gemau cyfrifiadurol, ond y gallai rhain fod yn ddylanwad negyddol ar eu lles heb reolau.   


Diagram 4.3.1ch: Mwynhau

4.4.1 Dehongliad plant
Er mwyn ateb nod gyntaf yr ymchwil o sicrhau ‘llais plant ... am y gwahanol ffyrdd maent yn dehongli lles mewn cyd-destun addysgol’, gwelir bod eu safbwyntiau’n niferus ac yn ystyried lles fel cysyniad holistig sydd yn cael ei ddylanwadu gan eu nodweddion personol, yr amgylchedd a’r profiadau maent yn eu cael.  Maent yn ystyried lles hefyd yn gyfannol ‘mewn ‘cyd-destun addysgol’ heb wahaniaethu rhwng y cartref a’r ysgol gan eu bod yn cyfeirio at ‘wyliau’ ac ‘anifeiiaid anwes.  Gellid dadlau mai dyna ystyr ‘holistig’ ac efallai y dylid fod wedi gofyn iddynt ystyried eu safbwyntiau a les yn gyffredinol yn hytrach nag mewn ‘cyd-destun addysgol’.  Darlun o les o safbwynt plentyndod geir yma yn hytrach na’r ‘human becomings’ y cyfeiriwyd atynt ynghynt (Qvortrup, 1994).   

Wrth ystyried ‘pwy sy’n bwysig i fi?’ cyfeiriodd pob un ohonynt at ‘ffrindiau’ mewn amrywiol ffyrdd a’r cysyniad o gyfeillgarwch a chydberthnasedd yn cynnwys yr elfennau allweddol hynny megis ‘cefnogaeth’, ‘bod gyda’, ‘gweld’.  Cyfeirir at yr un cysylltiadau allweddol yma megis ‘gweld’ a ‘bod gyda’ wrth gyfeirio at athrawon hefyd.  Mae’n bosib bod amodau cyfnod clo Covid wedi dylanwadu ar eu hymtatebion oherwydd y diffyg cyswllt wyneb yn wyneb gyda ffrindiau ac athrawon am nifer o wythnosau. 

Er na chyfeiriodd yr un o’r plant yn benodol at ‘hawliau’ mae’r ymatebion yn cydweddu gyda hynny trwy gyfeirio at ddewisiadau, diogelwch, dysgu a iechyd. 
Maent felly yn ystyried eu hunain nid yn unig fel unigolion sy’n berchen ar hawliau penodol ac yn ddibynnol ar yr oedolion o’u cwmpas megis teulu ac athrawon, ond eu bod hefyd yn gyfranogwyr gweithredol yn y gymdeithas maent yn ran ohoni (Morrow & Mayall, 2009).  

Amlygodd y plant hefyd eu bod yn ystyried lles mewn modd holistig gan fod is-themau megis ‘ymarfer corff a chwaraeon’, ‘dysgu’, ‘hapusrwydd’ a’r elfen gymdeithasol o ‘chwarae gyda ffrindiau’ a ‘chymryd rhan’ hefyd yn cyd-fynd â pharthau Pollard a Lee (2003).  Mae’r profiadau amrywiol derbyniant mewn gwahanol amgylcheddau tu fewn a thu hwnt i’r ysgol hefyd yn dylanwadu ar eu safbwyntiau am les gan eu bod yn datblygu o’r amgylchedd gymdeithasol a diwylliannol maent yn ran ohoni sy’n adlewyrchu’r athroniaeth adeileddiaeth-gymdeithasol (Vygotsky, 1978; Rogoff, 2003).
 
O safbwynt ‘mwynhau’, mynegodd y plant i gyd eu ‘teimladau’  mewn modd cadarnhaol - ‘hwyl’, ‘chwerthin’, ‘bod yn hapus’, ‘cysyrus’,  ac ni wnaeth yr un ohonynt fynegi teimladau negyddol.  Gallai hyn fod am amryw o resymau, sef bod plant yn fwy parod i ystyried eu lles mewn modd bositif sy’n gwrth-ddweud y safbwynt datblygiadol sy’n ffocysu ar y negyddol a’r model o ddiffyg (Statham & Chase, 2010).  Mae hefyd yn gwrth-ddweud awgrymiadau y dylid ffocysu ar elfennau negyddol yn ogystal â chadarnhaol er mwyn cael darlun mwy cytbwys a holistig (Ben-Arieh & Frönes, 2011).  Gellid ystyried rhagfarn oedolion yma hefyd.  Cwblhawyd y tasgau yn y cartref, felly nid oedd yn bosib rheoli dylanwad rhieni ar gynnwys y mapiau meddwl a’u dyhead o bosib i’w plant gyfleu lles mewn modd bositif er mwyn gwneud argraff ffafriol ar yr athrawon a’r ymchwilydd.  Ni wyddys chwaith a dderbyniwyd cyfarwyddiadau ychwanegol gan yr athrawon gan nad oedd modd gwirio’r negeseuon a rannwyd gyda’r plant ar HWB.  

Er hynny, portreadu lles fel ‘hapusrwydd’ a ‘bywyd da’ (Dex & Hollingworth, 2012) wneir yma gyda’r agwedd gadarnhaol hyn ond cydnabyddir y dylanwad ysbrydol fel cyfeiriwyd gan nifer.  Ar gychwyn y prosiect CAMAU (Hayward et al., 2017), cafwyd cryn drafodaeth ymhlith yr athrawon a ddylai’r elfen ysbrydol gael ei chynnwys yn y MDaPh Iechyd a Lles a phenderfynwyd ei bod yn fwy addas i’w gynnwys o fewn MDaPh y Dyniaethau (Llywodraeth Cymru, 2020a).  Er hynny, gwelir o ymatebion y plant eu bod hwy’n ystyried bod yr elfen ysbrydol yn perthyn i’r cysyniad o les.    

4.4.2 Dehongliad athrawon
Nid oedd yr athrawon yn hyderus yn trafod ‘lles’ ac yn enwedig ‘lles’ o safbwynt y plant fel amlygwyd eisoes. Er hynny gwelwyd bod eu hymatebion yn annatod yn ffocysu ar Cwricwlwm i Gymru a’r MDaPH Iechyd a Lles yng nghyd-destun y prif themau a’r themau, ac oherwydd y cysylltiad hyn rhwng ‘iechyd’ a ‘lles’ gwelwyd nad oeddent bob amser yn gwahaniaethau rhwng y ddau.  

Mae cydberthnasau’n un o’r ‘hyn sy’n bwysig’ yn y MDaPh Iechyd a Lles yng Nghwricwlwm i Gymru (Llywodraeth Cymru, 2020) ac yn atgyfnerthu’r agwedd cymdeithaseg plentyndod a amlygwyd yng nghanfyddiadau Graham et al. (2017).  
Trafodwyd rhieni yn y ddau grwp ffocws a thra cytunai un grwp mai rhieni oedd fwyaf dylanwadol, ar les eu plant credai’r llall mai nhw fel athrawon oedd fwyaf dylanwadol.   

Elfen arall a amlygwyd yma oedd ‘hawliau plant’ sy’n treiddio drwy’r MDaPh a chyfeiriwyd at hawliau alweddol megis yr hawl i gael eu diogelu, i addysg ac i iechyd ac i’w lleisiau gael eu clywed a sut yr ymgorfforwyd hyn yn yr ysgolion (Comisiynydd Plant Cymru, 2020).  O ran gofynion proffesiynol, mae dyletswydd ar athrawon i gydymffurfio gyda pholisïau a deddfwriaethau cenedlaethol, felly gallent fod yn edrych ar hawliau o safbwynt lles y plentyn neu hefyd o safbwynt corfforaethol. 

Fel gyda’r plant y nodwedd amlycaf o ran lles oedd lles corfforol ond o ystyried y meddyliol hefyd gwelwyd cyfeiriadau at agweddau negyddol yn ogystal â’r cadarnhaol sydd yn rhoi darlun mwy holistig o’r plentyn.  Wrth drafod lles meddyliol,  gwelwyd eu bod yn rhoi mwy o bwyslais ar asesu lles er mwyn darparu ymyrraeth, sy’n nodweddiadol o’r model diffyg a datblygiadol o les (Statham & Chase, 2010).  

Mae’r athrawon felly yn ystyried bod plant yn edrych ar les o wahanol safbwyntiau fel y plant eu hunain, ond ceir gwahaniaethau amlwg hefyd o’u safbwyntiau hwy fe oedolion.

Pennod 5 – Casgliadau
Nod y bennod olaf yma yw adfyfyrio’n feirniadol ar y prosiect ymchwil o safbwynt y canfyddiadau a’r fethodoleg, gan ystyried sut y gall rhain fod o fudd wrth symud ymlaen i’r traethawd ymchwil.

5.1 – Canfyddiadau
Gwelwyd o’r canfyddiadau bod safbwyntiau plant am ‘les’ a dehongliadau athrawon am yr hyn ystyriant hwy yw’r safbwyntiau hyn yn syrthio i ddau brif thema.  Ffocysa’r rhain ar gydberthnasedd plant a’r modd mae hynny’n dylanwadu ar eu lles, yn ogystal ag elfennau dylanwadol eraill megis hawliau, iechyd corfforol a meddyliol, a mwynhâd.  Nid yw’r data’n cynnig unrhyw wir ddehongliadau o ‘les mewn cyd-destun addysgol’ ond yn awgrymu ei fod yn aml-ddimensiwn a bod yna gysylltiad cryf rhwng lles ac iechyd, profiadau, emosiynau, pobl ac amgylchedd.  Adlewyrcha hyn yr elfennau gwrthrychol, goddrychol, datblygiadol a holistig hynny sy’n profi’r cymhlethdod a amlygwyd yn y lenyddiaeth wrth i blant ac oedolion geisio dehongli’r cysyniad (Bradshaw, 2016).   

Casglwyd y data ar amser penodol iawn ym mywydau’r plant a’r athrawon a oedd ar y pryd dan gyfyngiadau’r pandemig Covid-19.  O ganlyniad roedd y wybodaeth ‘real’ hynny ceisiwyd chwilio amdano’n bragmataidd o safbwynt ‘lles’ yn amrywio o’i gymharu â chyn neu ar ôl y cyfnod hwn, gan fod ystyr yn deillio o brofiadau’r cyfranogwyr ar y pryd (Kaushik & Walsh, 2019). Roedd amseru’r casglu data, lleoliad y plant a’r athrawon sef y cartref, a dulliau cyfathrebu ar-lein felly’n ffactorau dylanwadol ar y data a gynhyrchwyd, gan eu bod yn sefyllfaoedd anghyfarwydd ar adeg o ansicrwydd a phryder lle roedd cymaint o ffocws ar iechyd a lles (Doucet, 2020).  

Tra roedd y mapiau meddwl yn gyfrwng i’r plant i rannu eu dehongliadau o ‘les’, mae’n bosib bod eu hymatebion wedi cael eu llywio gan y canllawiau a ddarparwyd gan yr ymchwilydd neu gan oedolion.  Gan mai’r athrawon oedd yn dosbarthu’r dasg, nid yw’n hysbys a oeddent hwy wedi ychwanegu unrhyw gyfarwyddiadau pellach a gallai hyn fod yn elfen ddylanwadol.  Oherwydd lleoliad y weithgaredd yng nghartrefi’r plant mae’n bosib y cawsant gymorth gan rieni neu aelodau o’r teulu oedd am i les y plentyn gael ei adlewyrchu mewn modd cadarnahol a phositif, ac felly’n llesteirio ychydig o lais y plentyn.  Felly cipolwg bras iawn o safbwyntiau plant gafwyd yma er mwyn ateb y cwestiwn, ond amlygwyd eu bod yn seiliedig ar fodel holistig o les ac yn ystyried plentyndod fel cyfnod penodol o’u bywydau (Clark & Statham, 2005).   

Ar y llaw arall amlygwyd bod athrawon yn ffafrio’r model datblygiadol sydd yn ffocysu ar ddiffygion ac yn cynnig gweithgareddau ac ymyrraethau er mwyn gwella lles plant a’u paratoi ar gyfer bywyd glasoed ac oedolyn (Raghavan & Alexandova, 2015).  Ystyriant felly bod plant yn gweld lles fel agwedd sydd angen cymorth a chefnogaeth i’w wella, ac mai oedolion sy’n cynnig y gwelliannau hynny.  Er hynny ystyriwyd yr agweddau cadarnhaol yn ogystal a’r negyddol sydd yn awgrymu golwg mwy cyfannol ar les plant (Statham a Chase, 2010).  Rhais ystyried elfen o ragfarn yma gan fod athrawon yn atebol i ofynion corfforaethol eu rôl, i bennaeth a chorff llywodraethol yr ysgol, i Estyn a’r consortia ac i rieni a phlant o ran iechyd, lles, diogelwch a gofynion y cwricwlwm.  Gallent hefyd fod yn rhoi atebion roeddent yn meddwl roedd yr ymchwilydd am glywed, rhag ofn y byddai’r sylwadau’n cael eu rhannu ymhellach, a’u bod am i’r ysgol gael ei phortreadu fel sefydliad oedd yn hybu lles disgyblion ym mhob agwedd o’r ddarpariaeth.  Roeddent hefyd yn ymwybodol o’m rôl yn y prosiect CAMAU (Hayward et al., 2017), ac o bosib yn ystyried y byddai eu sylwadau yn cael eu beirniadu yn hytrach na’u cymryd yn ddiduedd fel gwnaed yn y prosiect hwn.

5.2 – Methodoleg
Defnyddiwyd dull archwiliadol i’r prosiect hwn er mwyn datblygu gwell dealltwriaeth o ‘ddehongliadau plant o les’ fel nodwyd yn Nhabl 1.3. Fel nodwyd eisoes, effeithiodd cyfyngiadau Covid-19 ar y broses o gasglu’r data, felly bu’n rhaid addasu i’r sefyllfa a dewis y dulliau gorau a mwyaf ymarferol ar y pryd i ateb y cwestiwn.  Mabwysiadwyd dull dau astudiaeth achos Yin (2014) gan ei fod yn gyfrwng effeithiol i archwilio safbwyntiau plant ac athrawon mewn dwy ysgol wrthgyferbyniol er mwyn ennyn dealltwriaeth o’u safbwyntiau.  Er nodwyd newidynnau yn y ddwy ysgol, ni welwyd unrhyw wahaniaethau o ran yr ymatebion.  Pe ymchwiliwyd mewn mwy o ddyfnder i gefndir y disgyblion, mae’n bosib y byddai gwahaniaethau wedi amlygu.  Gellid dadlau felly y byddai un astudiaeth achos yn ddigonol, ond mae cynnwys mwy nag un yn fwy pwerus (Yin, 2014) gan ei fod yn caniatau dyblygu uniongyrchol. Roedd y dyblygu uniongyrchol yma felly o ran casgliadau dadansoddol y ddau astudiaeth achos, ac yn enwedig felly o safbwynt yr athrawon yn sicrhau elfen o driongliant.  Er na ellid profi dilysrwydd a hygrededd canfyddiadau’r ddau astudiaeth achos na chwaith eu cyffredinoli oherwydd yr agwedd deongliadol (Denscombe, 2017), gwelwyd ei fod yn ddull y gellid ei  drosglwyddo i ymchwil pellach gan ei fod yn caniatáu ymchwilio mewn dyfnder gan ddefnyddio gwahanol ffynonellau er mwyn casglu’r data.
  
Defnyddiwyd sampl bach homogenaidd yma, ac o ystyried y safbwynt adeileddiaeth-gymdeithasol, roedd hyn yn hanfodol er mwyn cydnabod gwahaniaethau unigol mewn safbwyntiau am les, a gallu’r plant i gyflwyno’r safbwyntiau hyn yn seiliedig ar eu profiadau (Mashford-Scott, Church & Tayler, 2012).  Roedd modd rheoli’r sampl oherwydd cyfyngiadau amser y prosiect hwn, ond mae’n bosib byddai sampl yn fwy wedi darparu mwy o amrywiaeth yn y data. 

Fel nodwyd eisoes, nid oes llawer o lenyddiaeth academaidd i gefnogi’r defnydd o fapiau meddwl mewn ymchwil gyda phlant, ond gwelwyd eu bod yn gyfrwng iddynt fynegi syniadau’n gryno ac mewn dull cyfarwydd.  Byddai’n ddefnyddiol derbyn ychydig mwy o fanylder a chyd-destun am rai o’r sylwadau ar y mapiau meddwl felly byddai cwestiynu a phrocio pellach trwy gyfrwng dulliau megis cyfweliadau grwp lled-strwythuredig wyneb yn wyneb yn yr ysgol wedi sicrhau bod yr ystyr a’r cyd-destun yn gliriach i’r ymchwilydd.  Gwelir defnyddioldeb mapiau meddwl fel un offeryn ymchwil mewn astudiaeth achos, ac o bosib gellid eu defnyddio fel rhan o weithgaredd grwp ffocws gyda phlant mewn ymchwil pellach.  

Fel nodwyd eisoes amlygwyd yr elfennau o bwer a dylanwad (Marshall & Rossman, 2016) wrth i aelodau mwy profiadaol neu mewn rolau uwch ddominyddu’r drafodaeth mewn mannau.  Er paratowyd ymlaen llaw yn drylwyr, mae’n bosib bod y diffyg profiad a pheilota o ran cynnal grwpiau ffocws wedi dylanwadu ar y data a gynhyrchwyd.  Bu rhaid ymyrryd os oedd ambell aelod o’r grwp yn dominyddu’r drafodaeth yn ystod y ddau gyfweliad ac annog ambell un mwy tawedog oedd yn amharod i gyfrannu yng nghyfweliad Ysgol A, er mwyn sicrhau cydbwysedd.  Roedd y trafodaethau’n strwythuredig iawn a phawb yn cymryd eu tro i siarad.  Er hynny, wrth wrando ar y ddau recordiad, gwelwyd bod y drafodaeth yn llifo’n llawer mwy naturiol pan dorrwyd cysylltiad gyda’r we am ychydig funudau a phan nad oedd yr ymchilydd yn bresennol.  Gall hynny fod oherwydd eu bod yn adnabod ei gilydd yn dda ac yn fwy parod i gyfathrebu, neu oherwydd nad oedd strwythur y cyfweliadau yn caniatáu iddynt i wneud hynny.  Wrth drawsgrifio’r recordiad, gwelwyd bod yr hwylusydd yn cyfrannu tipyn ar adegau ond heb fod yn ragfarnllyd na dylanwadu ar drywydd y drafodaeth (Litosseliti, 2007).  Gan y bwriedir defnyddio grwpiau ffocws eto mewn ymchwil pellach, ond gyda phlant, bydd angen peilota’n drylwyr er mwyn datblygu’r rôl o hwyluso’r drafodaeth.  

Roedd y broses trawsgrifio’n llafurus ac yn cymryd tipyn o amser wrth wrando, ail-wrando a gwirio am gywirdeb ond roedd y recordiad yn hollol glir felly roedd y cyfan yn ddealladwy ac roedd cael trawgrifiad llawn yn ddefnyddiol wrth symud ymlaen i ddadansoddi.  Gwelwyd atalnodi’r sgwrs a chofnodi tafodiaith yn her gan nad yw bodau dynol yn atalnodi wrth siarad felly ychanegwyd hyn yn y trawsgrifiad yn ogystal ag unrhyw ebychiadau neu seibiannau.  Er mwyn cyflwyno dyfyniadau ym mhennod 4, rhaid oedd ‘glanhau’r’ trawsgrifiad (Braun & Clarke, 2013) gan gyflwyno’r rhain mewn iaith gywir er mwyn cyfleu’r cyfranogwyr mewn modd broffesiynol.  Gellid dadlau felly y collwyd ychydig o naws y drafodaeth wrth gyflwyno’r rhain mewn iaith mwy ffurfiol.  Petae angen trawsgrifio yn y dyfodol, yna byddai angen ymchwil pellach i chwilio am raglen Gymraeg i wneud hyn er mwyn cyflymu’r broses. 

Sicrhawyd bod llais y plentyn yn amlwg hyd eithaf posib wrth gasglu’r data ac wrth ddadansoddi’n thematig, a gwnaed hyn trwy ddefnyddio dull codio semanteg oedd yn defnyddio terminoleg y plant  (Braun & Clarke, 2013) a throsglwyddo’r rhain i deitlau’r themau. Er hynny dehongliad yr ymchwilydd oedd pa ddata oedd yn cael ei gysylltu i’r gwahanol godau a themau, ac i raddau collwyd llais y plentyn yn y broses hyn.  Ystyriwyd defnyddio rhaglen Nvivo i ddadansoddi, ond teimlwyd nad oedd digon o brofiad ar hyn o bryd gyda’r feddalwedd ac felly penderfynwyd cael hyfforddiant pellach ar y rhaglen cyn ymgymryd ag ymchwil pellach.  Roedd fframwaith Braun & Clarke (2006, 2013) yn darparu strwythur bendant ar gyfer dadansoddiad thematig, ond trwy ymweld ac ail-ymweld â’r data, roedd peryg bod ambell beth yn medru mynd ar goll, gan gynnwys llais y plentyn o bosib.  Er hynny roedd yn broses wnaeth feithrin sgiliau dadansoddi a gall fod yn sail ar gyfer ymarfer dulliau mwy heriol megis dadansoddiad naratif neu ddamcaniaeth seiliedig (grounded theory) wrth symud ymlaen i’r traethawd ymchwil.    

5.3 – Diweddglo
Ychwanegodd yr astudiaeth archwiliadol hon at wybodaeth a dealltwriaeth bersonol o’r modd mae ‘plant rhwng 7 ac 11 oed yn dehongli lles’ o’u safbwynt hwy a safbwynt eu hathrawon,  gan gadarnhau ac ehangu ar y modelau a’r cysyniadau o ‘les’ a nodwyd eisoes yn y lenyddiaeth. Gwelwyd bod amryw o ffactorau’n dylanwadu ar les plant a bod angen ymchwil pellach er mwyn cael trosolwg ddyfnach o’r rhain.  Er nad oedd yn fwriad cymharu safbwyntiau plant ac athrawon yn y prosiect hwn, gwelwyd bod potensial i ddatblygu’r ymchwil i edrych ar ‘les’ o wahanol safbwyntiau.  Wrth adrodd nôl i’r ysgolion am ganfyddiadau’r prosiect, amlygir agweddau megis ‘cydberthnasedd’, ‘hawliau’ a ‘mwynhau’ yn ogystal â’r ‘corfforol a meddyliol’ a drafodwyd mewn mwy o ddyfnder. Bydd hyn o bosib yn ddefnyddiol iddynt wrth symud ymlaen gyda chynllunio’r ddarpariaeth ar gyfer Cwricwlwm i Gymru yn 2022 ac yn y cyfnod ôl-Covid.  Tra atebwyd y cwestiwn ymchwil i raddau, gwelir bod angen sampl mwy o faint ac amrywiol a mwy o amrywiaeth o offerynnau ymchwil er mwyn cael trosolwg mwy cyflawn o’r pwnc.   O bosib bydd angen cyflwyno dull mwy meintiol megis arolwg gan fabwysiadu dulliau ymchwil cymysg yn hytrach na’r deongliadol yn unig er mwyn cryfhau’r agwedd bragmataidd ac i sicrhau dilysrwydd a dibynadwyedd. 

ATODIAD 1A: Taflen wybodaeth athrawon

TAFLEN WYBODAETH I’R ATHRAWON DOSBARTH
Fy enw i yw Nanna Ryder ac rwy’n uwch ddarlithydd ym Mhrifysgol Cymru y Drindod Dewi Sant.  Fel rhan o’m gradd EdD, derbyniais ganiatâd gan y Pennaeth i gynnal peth o’r ymchwil gyda staff a disgyblion eich ysgol.  Gofynnaf yn garedig i chi felly i ddarllen y wybodaeth isod fel eich bod yn ymwybodol o’r ymchwil.
TEITL: Sut mae plant 7-11 oed mewn ysgolion cyfrwng Cymraeg yn dehongli ‘lles’?
Beth yw pwrpas yr ymchwil?                                                                                                                                      Canfod syniadau plant rhwng 7 ac 11 oed am beth mae ‘lles’ yn ei olygu iddynt hwy mewn cyd-destun addysgol.  Byddaf yn edrych ar ddwy ysgol benodol – un drefol ac un wledig.  
Pwy fydd yn rhan o’r ymchwil?                                                                                                                        
1. Disgyblion
Trawsdoriad o fechgyn a merched o Flwyddyn 3&4 ac o Flwyddyn 5&6 sydd yn cwrdd â’r meini prawf yma:
· plant sydd yn hyderus i gymryd rhan 
· plant nad sydd ag Anghenion Dysgu Ychwanegol
· plant sydd wedi cydsynio i gymryd rhan 
· plant y mae eu rhieni yn eu cefnogi ac wedi cydsynio iddynt i gymryd rhan yn yr ymchwil.
2. Athrawon Cyfnod Allweddol Dau
Defnyddir trawsdoriad o athrawon dosbarth Blynyddoedd 3&4 a 5&6 sydd wedi cydsynio i gymryd rhan.
Oes rhaid i bawb gymryd rhan?                                                                                                                                  Nac oes. Mae hyn yn hollol wirfoddol a byddaf yn gofyn i’r plant a’u rheini a’r athrawon i gydsynio i gymryd rhan cyn cychwyn.  Byddaf yn esbonio hefyd y gallant dynnu allan o’r ymchwil ar unrhyw adeg a gwrthod i mi ddefnyddio’r data os y mynnant.
Beth fydd yn digwydd?     
1. Byddaf yn gosod tasg map meddwl i’r plant i’w chwblhau ar-lein ar blatfform diogel a ddefnyddir gan yr ysgol i rannu gwaith.  Bydd yr athrawon yn rhannu’r dasg gyda’r disgyblion ac yna yn dychwelyd yr ymatebion i’r ymchwilydd.  
2. Byddaf yn cynnal grŵp ffocws ar-lein trwy gyfrwng Microsoft Teams gyda’r athrawon.  Cymerir nodiadau a chaiff trafodaeth y grŵp ffocws ei recordio. 
A fydd unrhyw risgiau i’r plant neu’r athrawon?                                                                                                                                  Na fydd. Mae gen i wiriad DBS cyfredol er mwyn gweithio gyda phlant a phobl ifanc.  Yn ogystal mae’r prosiect ymchwil hwn wedi’i gymeradwyo gan Bwyllgor Moeseg y Brifysgol ac yn cydymffurfio gyda rheoliadau a chodau ymddygiad cynnal ymchwil addysgol.  
Beth yw’r manteision o gymryd rhan?                                                                                                                           Y manteision yw y bydd y plant yn cael cyfle i fynegi barn am agwedd allweddol o’u datblygiad a’r athrawon yn cael cyfle i adfyfyrio ar syniadau’r plant.
Beth am gyfrinachedd?                                                                                                                                                 Ni fydd unrhyw blentyn, aelod o staff nac ysgol yn cael eu henwi mewn unrhyw ran o’r ymchwil. Byddaf hefyd yn sicrhau bod yr holl wybodaeth a gesglir yn cael ei gadw’n hollol ddiogel a chyfrinachol.                                                                                                      
Beth fydd yn digwydd i’r canlyniadau?                                                                                                                        Ni chaiff unrhyw ddata craidd ei rannu ond bydd croeso i staff yr ysgol a’r plant i dderbyn crynodeb o’r prif ganfyddiadau os y mynnir.  Defnyddir y canfyddiadau ar gyfer traethawd ymchwil 12,000 o eiriau a gyflwynir i’r Brifysgol ym mis Gorffennaf 2020.   
Beth os oes gennyf unrhyw gwestiynau pellach?                                                                                                      Cysylltwch gyda mi drwy e-bost ar n.ryder@uwtsd.ac.uk neu drwy ffonio 07778 567210. 
Nanna Ryder (Mai 2020)























ATODIAD 1B: Taflenni gwybodaeth i rieni

[image: ][image: ]
TAFLEN WYBODAETH I RIENI/GWARCHEIDWAID
Fy enw i yw Nanna Ryder ac rwy’n uwch ddarlithydd ym Mhrifysgol Cymru y Drindod Dewi Sant.  Fel rhan o’m gradd EdD, derbyniais ganiatâd gan y Pennaeth i gynnal peth o’r ymchwil yn ysgol eich plentyn.  Gofynnaf yn garedig i chi felly i ddarllen y wybodaeth isod cyn rhoi caniatâd i’ch plentyn i fod yn rhan o’r ymchwil ar y daflen sydd wedi’i chynnwys ar ddiwedd y dudalen hon. 
Beth yw pwrpas yr ymchwil?                                                                                                                     Nod yr ymchwil yw canfod barn plant rhwng 7 ac 11 oed am beth mae ‘lles’ yn ei olygu iddynt hwy mewn cyd-destun addysgol. 
Pam dewiswyd eich plentyn chi?                                                                                                                        Defnyddir grwpiau o rhwng 5-7 o ddisgyblion sydd yn cynnwys trawsdoriad o fechgyn a merched o Flwyddyn 3&4 ac o Flwyddyn 5&6 fel rhan o’r ymchwil, a dewiswyd eich plentyn yn rhan o un o’r grwpiau hyn.
Oes rhaid cymryd rhan?                                                                                                                             Nac oes. Mae hyn yn hollol wirfoddol a byddaf yn gofyn i’ch plentyn i gydsynio i gymryd rhan cyn cychwyn.  Byddaf yn esbonio iddo/i hefyd y gall dynnu allan o’r ymchwil ar unrhyw adeg ac y gall hefyd wrthod i mi ddefnyddio’r data. 
Beth fydd yn digwydd?                                                                                                                         Byddaf yn gosod tasg map meddwl i’w chwblhau yn annibynnol ar-lein ac yna yn gofyn iddo/i ddychwelyd y gwaith at yr athro/athrawes ddosbarth.   Bydd y gwaith wedyn yn cael ei gasglu a’i e-bostio ataf i. 
A fydd unrhyw risgiau i’r plant?                                                                                                          Na fydd. Mae gen i wiriad DBS cyfredol er mwyn gweithio gyda phlant a phobl ifanc.  Yn ogystal mae’r prosiect ymchwil hwn wedi’i gymeradwyo gan Bwyllgor Moeseg y Brifysgol ac yn cydymffurfio gyda rheoliadau a chodau ymddygiad cynnal ymchwil gyda phlant yr oedran hyn.                                                                           
Beth yw’r manteision o gymryd rhan?                                                                                                         Y manteision yw y bydd eich plentyn yn cael cyfle i fynegi barn am faterion sydd o bwys iddo ef/iddi hi o fewn yr ysgol. 
Beth am gyfrinachedd?                                                                                                                     Bydd ar bob adeg. Ni fydd unrhyw blentyn nac ysgol yn cael eu henwi mewn unrhyw ran o’r ymchwil. Byddaf hefyd yn sicrhau bod yr holl wybodaeth a gesglir yn cael ei gadw’n hollol ddiogel.                                                                                                            
Beth fydd yn digwydd i’r canlyniadau?                                                                                                       Ni chaiff unrhyw ddata craidd ei rannu am resymau moesegol ond bydd croeso i’r ysgol, y plant a chi fel rhieni/gwarcheidwaid i dderbyn crynodeb o’r prif ganfyddiadau os y mynnwch.  Defnyddir y canfyddiadau ar gyfer traethawd ymchwil 12,000 o eiriau a gaiff ei gyflwyno i’r Brifysgol ym mis Gorffennaf 2020.   
Beth os oes gennyf unrhyw gwestiynau pellach?                                                                                      Os oes gennych unrhyw gwestiwn neu os ydych angen gwybodaeth bellach am yr ymchwil, gallwch gysylltu gyda mi drwy e-bost ar n.ryder@uwtsd.ac.uk neu drwy ffonio 07778 567210. 
Nanna Ryder
Mai 2020

**********
INFORMATION SHEET FOR PARENTS /GUARDIANS
My name is Nanna Ryder and I am a senior lecturer at the University of Wales Trinity Saint David. As part of my EdD degree, I have received permission from the Headteacher to carry out some of my research at your child's school. I therefore kindly ask you to read the information below before giving permission for your child to be involved in this research project by signing the form at the end of this sheet. 
What is the purpose of this research?                                                                                                 The aim of the research is to explore the views of 7 to 11-year-olds on what 'well-being' means to them in an educational context.
Why has your child been chosen?                                                                                                               Groups of 5-7 pupils that include a cross section of boys and girls from Years 3 & 4 and Years 5 & 6 have been chosen as part of this research, and your child has been selected to be in one of these groups.
Does your child have to take part?                                                                                                     No. This is entirely voluntary and I will ask your child for their assent before they take part. I will also explain to them that they may withdraw from the research at any time if they wish, and they may also refuse permission to use the data.
What will happen?                                                                                                                                    I will set a mind mapping task for them to complete independently online and then ask them to return it to their class teacher.  The work will then be collated and e-mailed directly to me. 
Will there be any risks for the children?                                                                                           No. I have a current DBS check to work with children and young people. In addition, the University's Ethics Committee have approved this research project as it complies with regulations and codes of conduct for research with children of this age range.                                                                 
What are the benefits of taking part?                                                                                                The benefits are that your child will have the opportunity to express their views on issues that affect them within the school.
What about confidentiality?                                                                                                                Yes at all times. It will not be possible to identify any child or school that are part of the research as all data will be anonymous. All information collected will be kept securely.
What will happen to the results?                                                                                                        Core data will not be shared, but the school staff, the children and you as parents/guardians can request a summary of the main findings if you wish. The findings will be used for a 12,000-word thesis, which will be presented to the University in July 2020.
Any further questions?                                                                                                                           If you have any questions or require further information about the research, you can contact me by email at n.ryder@uwtsd.ac.uk or by telephoning 07778 567210.
Nanna Ryder
May 2020



























ATODIAD 1C: Taflen wybodaeth i’r plant

Helo.
Fy enw i yw Nanna Ryder.  Ar hyn o bryd dw i’n gwneud gwaith ymchwil i weld beth yw ystyr ‘lles’ ym marn plant eich oedran chi.  Dw i wedi siarad gyda Mrs. Thomas, pennaeth eich ysgol, a’ch athro/athrawes ddosbarth ac maen nhw wedi dweud efallai y byddech yn fodlon fy helpu.  Mae’ch barn chi yn bwysig i mi a byddwn wrth fy modd yn derbyn eich help. Os ydych chi am helpu, dw i am i chi greu map meddwl ac mae mwy o wybodaeth am hyn ar y daflen Tasg. 

[image: C:\Users\n.ryder\AppData\Local\Microsoft\Windows\INetCache\Content.MSO\1B776870.tmp]Ar ôl gorffen y dasg, tynnwych lun gwyneb hapus fel hyn ar y map meddwl os ydych chi’n hapus i mi ddefnyddio’ch gwaith.             
Byddaf wedyn yn defnyddio’ch gwaith fel rhan o’r gwaith ymchwil ond ni fydd neb yn gwybod mai eich gwaith chi yw hwn gan na fydd enw arno. 
Os nad ydych yn hapus i mi ddefnyddio’ch gwaith, yna tynnwych lun wyneb trist fel hyn [image: Pin em AHG]. Wedyn ni fyddaf yn ei ddefnyddio.  

Os fyddwch chi’n newid eich meddwl ar ôl cyflwyno’r gwaith mae’n iawn. Gallwch roi gwybod i mi trwy e-bostio n.ryder@uwtsd.ac.uk .
Gallwch e-bostio hefyd os fydd gennych unrhyw gwestiwn neu ofyn i’ch athro/athrawes ddosbarth i e-bostio ar eich rhan.
Mwynhewch y dasg.
Diolch yn fawr iawn. 

 












ATODIAD 2A: Enghreifftiau o gydsynio gwybodus (informed assent) y plant

ATODIAD 2B: Enghreifftiau o daflenni cydsynio rhieni

TAFLEN CYDSYNIO RHIENI/GWARCHEIDWAID
Enw’r ymchwilydd: Nanna Ryder
Sefydliad: Prifysgol Cymru Y Drindod Dewi Sant
Teitl yr ymchwil: Sut mae plant 7-11 oed mewn ysgolion cyfrwng Cymraeg yn dehongli ‘lles’?
Carwn wahodd eich plentyn i fod yn rhan o’r prosiect ymchwil hwn sydd yn rhan o’m astudiaeth ar gyfer gradd EdD. Fy mwriad yw archwilio barn plant rhwng 7 ac 11 oed am beth mae ‘lles’ yn ei olygu iddynt hwy mewn cyd-destun addysgol.  Byddaf yn gofyn iddynt gwblhau gweithgaredd map meddwl ar-lein yn annibynnol a’i dychwelyd i’r athro/athrawes dosbarth.  
Os ydych yn caniatau i’ch plentyn gymryd rhan yn y prosiect, a fyddech cystal â llenwi’r ffurflen hon, ei harwyddo a’i dychwelyd i mi trwy e-bost at n.ryder@uwtsd.ac.uk neu trwy law’r athro/athrawes dosbarth os gwelwch yn dda.  
· Cadarnhaf fy mod yn deall y wybodaeth a rannwyd gan Nanna Ryder am ei chynnig ymchwil. Rwyf wedi derbyn cyfle i ystyried y wybodaeth ac i ofyn cwestiynau; a theimlaf fy mod wedi derbyn atebion boddhaol i’r rhain. Cytunaf ☐ Anghytunaf ☐

· Deallaf y bydd fy mhlentyn yn cymryd rhan yn wirfoddol ac yn cydsynio i wneud hynny cyn cychwyn. Cytunaf ☐ Anghytunaf ☐

· Deallaf bydd croeso i’m mhlentyn i dynnu allan ar unrhyw adeg, heb orfod rhoi rheswm dros y penderfyniad. Cytunaf ☐ Anghytunaf ☐

· Deallaf na fydd enw nac enw ysgol fy mhlentyn yn ymddangos mewn unrhyw adroddiadau, erthyglau neu gyflwyniadau. Cytunaf ☐ Anghytunaf ☐

· Cytunaf i’m plentyn i gymryd rhan yn yr astudiaeth uchod. Cytunaf ☐ Anghytunaf ☐

Enw’r plentyn: _____________________________________

Llofnod: __________________________________________ (Rhiant/Gwarcheidwad)

Dyddiad: ______________________________

Llofnod yr ymchwilydd: __________________________________________ (Nanna Ryder)

Dyddiad: ______________________________

Diolch yn fawr,
Nanna Ryder.

PARENT/ GUARDIAN CONSENT SHEET
Researcher's name: Nanna Ryder
Institution: University of Wales Trinity Saint David
Research title: How do children aged 7-11 in Welsh-medium schools interpret 'wellbeing'?
I would like to invite your child to take part in this research project, which is part of my EdD degree study. My aim is to explore the views of 7 to 11-year-olds on what 'well-being' means to them in an educational context.   I will ask them to complete an online mind mapping activity independently and then return it to the class teacher.
If you consent for your child to participate in this research project, please complete this form, sign it and return it to me via e-mail to n.ryder@uwtsd.ac.uk or directly to the class teacher please.
• I confirm that I understand the information Nanna Ryder has shared regarding her research proposal. I have had the opportunity to consider the information and can ask questions if needed. 
Yes ☐ No ☐
• I understand that my child will participate voluntarily and will give his/her consent to do so before starting. Yes ☐ No ☐
• I understand that my child can withdraw at any time, without having to give a reason for the decision.           Yes ☐ No ☐
• I understand that neither my child's name nor their school’s name will appear in any reports, articles or presentations and that any data will be held in the strictest confidence.                                                 
Yes ☐ No ☐
• I agree to my child taking part in the above study. 
Yes ☐ No ☐

Child’s name: _____________________________________

Signed: __________________________________________ (Parent / Guardian)

Date: ______________________________

Researcher's signature: __________________________________________ (Nanna Ryder)

Date: ______________________________
Thank–you,
Nanna Ryder. 







ATODIAD 2C: Enghraifft o daflen cydsynio athrawon

TAFLEN CYDSYNIO ATHRO/ATHRAWES
Enw’r ymchwilydd: Nanna Ryder
Sefydliad: Prifysgol Cymru Y Drindod Dewi Sant
Teitl yr ymchwil: Sut mae plant 7-11 oed mewn ysgolion cyfrwng Cymraeg yn dehongli ‘lles’?
Carwn eich gwahodd i fod yn rhan o’r prosiect ymchwil hwn sydd yn rhan o’m astudiaeth ar gyfer gradd EdD. Fy mwriad yw archwilio barn plant rhwng 7 ac 11 oed am beth mae ‘lles’ yn ei olygu iddynt hwy mewn cyd-destun addysgol ac mae diddordeb gennyf i gael eich persbectif chi fel athro/athrawes sydd yn gweithio gyda phlant yr oedran hyn. 
Yn gyntaf byddaf yn gosod tasg map meddwl i’r plant i’w chwblhau ar-lein ar blatfform diogel a ddefnyddir gan yr ysgol i rannu gwaith.  Gofynnaf yn garedig i chi rannu’r dasg gyda’ch disgyblion ac yna dychwelyd yr ymatebion i mi drwy e-bost.  Wedyn carwn eich gwahodd i fod yn ran o drafodaeth grŵp ffocws ar-lein trwy gyfrwng Microsoft Teams i drafod y maes dan sylw.  Cymerir nodiadau a chaiff trafodaeth y grŵp ffocws ei recordio.  Gallwch ddarllen crynodeb pellach o’r ymchwil yn y daflen wybodaeth a rannwyd gyda chi. 
Os ydych yn fodlon cymryd rhan yn y prosiect ymchwil hwn, a fyddech cystal â llenwi’r ffurflen hon a’i dychwelyd i mi os gwelwch yn dda.  
· Cadarnhaf fy mod yn deall y wybodaeth a rannwyd gan Nanna Ryder am yr ymchwil. Derbyniais gyfle i ystyried y wybodaeth ac i ofyn cwestiynau; a theimlaf fy mod wedi derbyn atebion boddhaol i’r rhain.  Cytunaf ☐ Anghytunaf ☐
· Deallaf y byddaf i a’r plant yn cymryd rhan yn wirfoddol ac yn cydsynio i wneud hynny cyn cychwyn. Cytunaf ☐ Anghytunaf ☐
· Deallaf y bydd y rhieni/gwarcheidwaid yn cydsynio i’w plant i gymryd rhan cyn cychwyn.       Cytunaf ☐ Anghytunaf ☐
· Deallaf bydd croeso i minnau a’r plant i dynnu allan ar unrhyw adeg, heb orfod rhoi rheswm dros y penderfyniad. Cytunaf ☐ Anghytunaf ☐
· Deallaf na fydd fy enw i nac enw unrhyw blentyn neu enw’r ysgol yn ymddangos mewn unrhyw adroddiadau, erthyglau neu gyflwyniadau.  Cytunaf ☐ Anghytunaf ☐
· Deallaf y cedwir pob gwybodaeth a gesglir yn hollol ddiogel a chyfrinachol.                       Cytunaf ☐ Anghytunaf ☐
· Cytunaf i gymryd rhan yn yr astudiaeth uchod.   Cytunaf ☐ Anghytunaf ☐
 

Llofnod: __________________________________________ (Athro/Athrawes)

Dyddiad: ______________________________

Llofnod yr ymchwilydd: __________________________________________ (Nanna Ryder)

Dyddiad: ______________________________
























ATODIAD 3: Map meddwl
TASG: 
· Tynnwch lun map meddwl yn dangos beth yw ystyr ‘lles’ i chi yn yr ysgol. 
Blwyddyn: __
      [image: ]                [image: ]    [image: ]
 
                                                 Lles yw …         

· Gallwch ddefnyddio geiriau neu luniau neu unrhywbeth arall y dymunwch ar y map meddwl. 
· Beth am feddwl am y canlynol:
· gweithgareddau
· teimladau
· pobl
· pethau
· rhywbeth arall?
· Cyn gorffen, tynnwch lun o wyneb hapus ar y map meddwl os ydych chi’n hapus i mi ddefnyddio eich gwaith neu wyneb trist os nad ydych yn hapus i mi ddefnyddio eich gwaith.
· Peidiwch rhoi eich enw ar y gwaith ond nodwch eich blwyddyn e.e. bl. 3
· Nawr dychwelwch y gwaith at eich athro/athrawes dosbarth. 

Diolch yn fawr.


ATODIAD 4: detholiad o ganllawiau a chwestiynau’r grwp ffocws
Bore da i chi gyd a chroeso. Diolch am gymryd yr amser ar adeg mor brysur i fod yn rhan o’r grŵp ffocws hwn.
Pwrpas y cyfarfod hyn yw i drafod eich syniadau, barn a phrofiad o beth mae disgyblion CA2 yn meddwl yw lles. Bydd yr hyn fyddwch chi’n drafod heddiw yn ddefnyddiol iawn ar gyfer fy mhrosiect ymchwil ac yn dilyn y sesiwn yma, mae croeso i chi ofyn unrhyw gwestiynau am y drafodaeth.  Mae’r manylion cyswllt ar y daflen wybodaeth wnes i rannu gyda chi ymlaen llaw drwy e-bost.    
Rydych chi gyd wedi eich gwahodd yma wrth gwrs oherwydd eich bod i gyd yn athrawon CA2, ac oherwydd bod gennych ystod o farn a phrofiad i’w rannu am y pwnc dan sylw.
Nod trafodaeth grŵp yw eich galluogi chi i rannu eich barn mewn amgylchedd anffurfiol a chyfforddus.  Nid oes atebion cywir nac anghywir, dim ond gwahaniaeth safbwyntiau. Mae pob safbwynt, boed yn gadarnhaol neu’n negyddol yn bwysig.  Er hynny mae beth rydych chi’n ei ddweud, sut a faint rydych chi’n ddweud yn hollol lan i chi’n bersonol.  Does dim angen poeni am yr hyn ddylech ei ddweud, a ydych chi ar y trywydd iawn ai peidio neu a ydych i gyd yn cytuno.  Yr hyn fydden i’n gofyn os gwelwch yn dda yw eich bod yn osgoi enwi unrhyw blant y byddwch yn cyfeirio atynt, yn gadael i bawb gael tro i siarad, nad ydych yn siarad ar yr un pryd ac nad ydych yn torri ar draws eich gilydd.  Cofiwch mai eich llais chi sydd yn bwysig yma heddiw.  
Fel nad ydw i’n colli eich sylwadau mi fydda i’n recordio’r drafodaeth.  Dw i wedi gofyn am eich caniatad i wneud hyn yn y ffurflen gydsynio a rannais drwy e-bost gan y bydd yn gwneud fy ngwaith ymchwil yn llawer haws  Dylwn bwysleisio bydd eich holl gyfraniadau yn anhysbys ac yn gyfrinachol ac na fydd eich enwau yn ymddangos mewn unrhyw adroddiad neu gyhoeddiad.
Bydd y drafodaeth yn para tua awr ac yn ystod yr amser hyn, byddwn yn hoffi archwilio amryw o bwyntiau am y pwnc a chlywed ymateb pob yr un ohonoch chi.  Byddai’n well cadw unrhyw gwestiynau am yr ymchwil ei hunan tan y diwedd ond mae croeso i chi ofyn unrhyw gwestiwn am y pwnc trwy gydol y drafodaeth.  Os nad ydy’r cwestiynau’n eglur yna mi alla i esbonio ymhellach, felly gofynnwch os gwelwch yn dda.  
· I ddechrau ac at bwrpas yr ymchwil carwn ofyn i chi gyflwyno eich hunain trwy ddweud eich enw, ychydig o’ch cefndir proffesiynol a pha ddosbarth rydych chi’n ei addysgu?
· Nawr yn fras a all pob yr un ohonoch ddweud wrtha i sut rydych chi’n teimlo am fod yn rhan o’r grŵp hyn heddiw? 
· Allech chi esbonio hefyd pa agweddau o’ch rôl chi sydd yn ymwneud â lles y disgyblion o fewn y dosbarth neu’r ysgol?
· Trafodwch gyda’ch gilydd beth yn eich barn chi yw syniad eich disgyblion chi o les?
· Trafodwch gyda’ch gilydd eto sut rydych chi’n gwybod hyn?
· Ydy’r plant yn ystyried gwahanol agweddau o les?
· Allech chi yn eich tro roi esiamplau o eiriau mae’r plant yn eu defnyddio i ddisgrifio lles ac ym mha gyd-destun y bydden nhw’n defnyddio’r geiriau hyn?
· Beth yn eich tyb chi sydd yn dylanwadu ar syniadau gwahanol y plant am les?
· A ydy syniadau’r plant am beth yw ystyr lles yn newid o ganlyniad  i unrhyw ddigwyddiad neu ddylanwad o fewn yr ysgol? 
· Allech chi feddwl am esiamplau penodol o hyn?



ATODIAD 5: Enghraifft o drawsgrifiad

ATODIAD 6: enghraifft o fap meddwl

ATODIAD 7a: Sampl o godau cychwynnol

ATODIAD 7b: Sampl o ail-godio

ATODIAD 7c: Diagram hierarchaidd o godau ac is-godau yn y broses ail-godio





















ATODIAD 8: Grwpio codau i themau

[bookmark: _GoBack]ATODIAD 9: Didoli dyfyniadau i themau – sampl o ‘ffrindiau’
	FFRINDIAU

	Rwy’n hapus pan rydym yn cael amser aur a dewis beth ni’n moyn gwneud fel adeiladu gyda lego, lliwio, paentio a chwarae gemau gyda ffrindiau

	Rwy’n hoff iawn o chwarae pel-droed gyda fy ffrindiau ar iard yr ysgol.

	Chwarae gyda ffrindiau

	Gweld ffrindiau

	Cefnogaeth ffrindiau

	Trafod gyda’u cyfoedion a sut ma nhw’n delio gyda’u cyfoedion ar y buarth ac yn y blaen. 


	bydde plant yn meddwl am les fel rhywbeth bo nhw’n hapus … a bo nhw’n teimlo ddiogel – diogel yn y cartref, diogel yn yr ysgol a bod eu ffrindie nhw’n garedig iddyn nhw a bo nhw’n teimlo yn gyffyrddus.






BETH SY'N BWYSIG I FI?


dysgu


athrawon


dewis


HAWLIAU


chwarae


ffrindiau


tu allan



















rydw i'n teimlo'n iach


bwyd a dwr


llysiau


bwyta


meddwl


mwy 'resilient'


dysgu am fwyta'n iach


yfed dwr


datrys problemau


camau a strategaethau























gweld teulu


bod gyda teulu


dylanwad


Teulu











CORFF A MEDDWL IACH


bwyta'n iach


mwynhau cadw'n heini


chwaraeon ac ymarfer corff


teimladau


hapusrwydd


bod yn bositif


BETH SY'N BWYSIG I FI?



















ysbrydol


gwasanaeth


cystadlu a pherfformio


chwarae


ffrindiau


tu allan


BETH SY'N BWYSIG I FI?


MWYNHAU



















Pwy sy'n bwysig i fi?


cyfoedion


cysylltiadau


teulu 


Miss a staff yr ysgol


dylanwad


dysgu


chwarae


ymwelwyr i'r ysgol


siarad


asesu



































HAWLIAU


dysgu


diogelwch


dewis


siarad


bwlio


BETH SY'N BWYSIG I FI?

















CORFF A MEDDWL IACH


bwyta'n iach


mwynhau cadw'n heini


chwaraeon ac ymarfer corff


teimladau


pryderon


hapusrwydd


BETH SY'N BWYSIG I FI?

















BETH SY'N BWYSIG I FI?


ysbrydol


gwasanaeth


cystadlu a pherfformio


chwarae


ffrindiau


tu allan


MWYNHAU



















Pwy sy'n bwysig i fi?


ffrindiau


teulu 


bod gyda


Miss a staff yr ysgol


gweld


teimlo'n saff


dysgu


siarad


chwarae


gwyliau


anifeiliaid anwes


gofal


cael


cefnogaeth















































BETH SY'N BWYSIG I FI?


chwarae


dysgu


ffrindiau


tu allan


dewis


diogel


bwlio


HAWLIAU


athrawon























CORFF A MEDDWL IACH


bwyta'n iach


mwynhau cadw'n heini


chwaraeon ac ymarfer corff


teimladau


hapusrwydd


bod yn bositif


cyffrous


BETH SY'N BWYSIG I FI?





















MWYNHAU


ysbrydol


gwasanaeth


cystadlu a pherfformio


chwarae


ffrindiau


tu allan


cyffrous


BETH SY'N BWYSIG I FI?





















Pwy sy'n bwysig i fi?


ffrindiau a chyfoedion


teulu 


Miss a staff yr ysgol


dylanwad


cefnogaeth


dysgu


chwarae


ymwelwyr i'r ysgol


gwrando


asesu


siarad






































dysgu


diogelwch


dewis


siarad


bwlio


BETH SY'N BWYSIG I FI?


HAWLIAU

















CORFF A MEDDWL IACH


bwyta'n iach


mwynhau cadw'n heini


chwaraeon ac ymarfer corff


teimladau


pryderon


hapusrwydd


gwydnwch


goddefgar


BETH SY'N BWYSIG I FI?























PWY SY'N BWYSIG I FI?


ffrindiau


cymdeithasu


gweld


teulu


bod gyda


Miss a staff yr ysgol


anifeiliaid anwes


chwarae


cefnogaeth


gwyliau


dysgu


siarad









































MWYNHAU


ysbrydol


gwasanaeth


cystadlu a pherfformio


chwarae


ffrindiau


tu allan


cyfrifiaduron


dysgu


BETH SY'N BWYSIG I FI?

